ועדת הכנסת, כנסת 20, פרוטוקול מספר 39, 2015-09-02 23:05

דוד ביטן: רבותי, אני פותח את הישיבה.

דוד ביטן: בינתיים אנחנו ממתינים לחברים, אז אני רוצה לנצל את זה לשתי החלטות קטנות שלא קשורות לחוק ההסדרים.

דוד ביטן: האחד, ביקור נשיא הודו.

דוד ביטן: מגיע נשיא הודו לישראל, ומבקשים לאפשר לו לשאת דברים באנגלית.

<קריאה: לא, רק בהודית.

<ארבל אסטרחן: ההחלטה פה היא לא השפה, היא על עצם הדבר שהוא יוכל לנאום - - -

דוד ביטן: מי בעד?

דוד ביטן: מי נגד?

דוד ביטן: מי נמנע?

דוד ביטן: בעד בקשת יו"ר הכנסת לאישור נאום נשיא הודו בשפה האנגלית במליאת הכנסת – פה אחד.

דוד ביטן: פה אחד.

דוד ביטן: דבר שני, אני יוצא לחו"ל במוצאי שבת עד יום רביעי, ואני רוצה למנות ממלא מקום.

<ארבל אסטרחן: אתה לא חייב להודיע בוועדה.

<אתי בן יוסף: - - -

איילת נחמיאס ורבין: מישהו יכול לקרוא לדוקטור ליפשיץ?

<אתי בן יוסף: מה קרה?

<אתי בן יוסף: מי הרגיש לא טוב?

דוד ביטן: הוא עושה את זה כל הזמן.

איילת נחמיאס ורבין: אורן, תאר לעצמך שהיינו גורמים לך לבכות.

אחמד טיבי: לפי שבועת הרופא אני חייב לקום לבדוק אותו.

אורן אסף חזן: תראה מה זה רופא ערבי.

אורן אסף חזן: רואה אותי חצי מת, לא עושה כלום.

<קריאות: - - -

דוד ביטן: צחי, שמתי אותך ממלא מקום.

איתן כבל: טיבי, הבא בתור יותר גרוע.

איתן כבל: אל תיתן לו למות.

אורן אסף חזן: חמש דקות אני בא.

דוד ביטן: אין בעיה.

דוד ביטן: אני עובר לנושא של חוק ההסדרים שחוּלק הפעם לשני חוקים.

דוד ביטן: האחד, הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), והשני, הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016).

דוד ביטן: אני רוצה להדגיש שהנושא הזה של חוק ההסדרים כבר עבר צמצום אחד על-ידי היועץ המשפטי לממשלה.

דוד ביטן: אחר-כך עבר צמצום שני על-ידי יושב-ראש הכנסת, אני והיועץ המשפטי של הכנסת.

דוד ביטן: עכשיו זה מגיע לפה על-מנת להחליט אם לצמצם עוד יותר, ולהחליט באילו ועדות יידונו הפרקים של חוק ההסדרים.

דוד ביטן: וכמובן, לוועדות עצמן במסגרת הדיונים גם יש סמכות להחליט על פיצול מהותי של החוק.

דוד ביטן: אז אני מבקש מהיועץ המשפטי של הכנסת לתת סקירה קצרה והסבר קצר.

איל ינון: אדוני היושב ראש, חברי הוועדה, בטרם יחל הדיון בדבר ניתובם לוועדות של הנושאים השונים שבהצעות החוק שאושרו זה עתה בקריאה הראשונה, ברצוני להתייחס בתמצית להליך ולסמכויותיה של ועדת הכנסת במסגרת זו.

איל ינון: כידוע, את הצעת חוק התקציב מלווה מזה שנים ארוכות הצעת חוק נוספת המאגדת נושאים רבים, ושזכתה במהלך השנים לשמות רשמיים שונים: "חוק ההתייעלות הכלכלית", "חוק התוכנית הכלכלית", "החוק לסדרי עדיפויות כלכליים", אך התקבעה בתודעה כ"הצעת חוק ההסדרים".

איל ינון: חוק ההסדרים בא לעולם בשנת 1985, בעת שהמדינה היתה נתונה במשבר כלכלי חמור, ומאז הוא עמנו ומהווה את אחד החוקים התופסים נתח משמעותי בחקיקה הממשלתית ובעבודת הכנסת.

איל ינון: אין זה סוד שבמשך השנים נשמעה ביקורת נוקבת על חוק ההסדרים מצד חברי הכנסת, כמו גם מצד בית-המשפט העליון ומצד היועצים המשפטיים של הכנסת.

איל ינון: הביקורת נגעה הן לסד הזמנים המקשה על קיום דיונים מקיפים בכל נושא ונושא, והן לפגיעה הכרוכה בהצבעה אחת, הנוטלת מחברי הכנסת את הזכות להצביע בנפרד על כל עניין ועניין כפי שמקובל בהליכי חקיקה רגילים.

איל ינון: במהלך השנים, בגיבויים של יושבי-ראש הכנסת ויושבי-ראש ועדת הכנסת, הטיפול בחוק ההסדרים ידע תמורות ושינויים, וזאת במטרה לאפשר לוועדות הכנסת לקיים דיונים בהם ניתן יהיה ללבן את הנושאים השונים, ולצמצם את הפגיעה בהליכי החקיקה התקינים.

איל ינון: אם בעבר הרחוק, הצעת חוק ההסדרים עברה כמקשה אחת לוועדת הכספים שנדרשה לדון בה בתקופה קצרה, לצד דיוניה בחוק התקציב, לפני למעלה מעשור החלה ועדת הכנסת לפצל את הצעת החוק בין הוועדות השונות לפי תחומי סמכותן – מה שאנו מכנים בעגה הפנימית של הכנסת: "פיצול דיוני", ובשנים האחרונות היא אף החלה להעביר עניינים מסוימים להליכי חקיקה רגילים המנותקים מסד הזמנים הקצר שמכתיב חוק התקציב עוד בטרם העברת הפרקים השונים לוועדות – מה שאנו מכנים פה בוועדה: "פיצול מהותי", דבר שכמובן מאפשר דיון מעמיק יותר.

איל ינון: בשני חוקי ההסדרים הקודמים נרשמה התפתחות משמעותית נוספת, כאשר יושבי-ראש הכנסת עמדו על כך שנושאים רבים שהממשלה החליטה שייכללו בהם, יוצאו מהם עוד לפני שהוגשו לכנסת הנוסחים לקריאה הראשונה.

איל ינון: התפתחויות אלה נדרשו, בין היתר, משום שממשלות ישראל, לאורך השנים, לא שעו לביקורות בעניין הפגיעה בהליכי החקיקה ובמעמדה של הכנסת הכרוכה בחוק ההסדרים, וראו בחוק זה מכשיר מרכזי להעברת תיקוני חקיקה משמעותיים, תוך כדי עקיפת הליכי החקיקה הרגילים בכנסת, גם כשלא היתה להם זיקה, ודאי לא ישירה, לחוק התקציב.

איל ינון: עם זאת, אדגיש כי גם כאשר יושבי-ראש הכנסת, בגיבוי מקצועי-משפטי שלנו, הובילו קיצוץ ניכר בהיקפו של חוק ההסדרים, עדיין קיבלנו במישור העקרוני את עמדת הממשלה שלפיה ניתן להציג במסגרת חוק ההסדרים מספר רפורמות מבניות שלגישת הממשלה יש להן השפעה על המשק ועל הצמיחה, וזאת גם אם אין להן זיקה ישירה והכרחית לתקציב המדינה.

איל ינון: וזאת, בתנאי שהרפורמות האמורות יידונו בוועדות המתאימות.

איל ינון: לצערי, גם הפעם החליטה הממשלה להגיש לכנסת חוק הסדרים בהיקף נרחב ביותר, שלו היה מוגש בנוסחו המקורי, כפי שהחליטה עליו הממשלה, היה בו לדעתנו כדי פגיעה של ממש בתקינות הליכי החקיקה.

איל ינון: לאור זאת, הודיע יושב-ראש הכנסת לשר האוצר כי מתחייב שינוי משמעותי בהיקפו של חוק ההסדרים על-מנת שזה יונח על שולחן הכנסת, והטיל על צוות, אותו הובלנו, ראש מטה היושב-ראש ואנוכי, לבוא בדברים עם אנשי האוצר על-מנת להביא לצמצום משמעותי של הצעת החוק עוד בטרם הנחתה על שולחן הכנסת.

איל ינון: בכך המשיך יושב-ראש הכנסת את המגמה לצמצום משמעותי של חוק ההסדרים עוד לפני הגשתו לכנסת.

איל ינון: המשא-ומתן עם האוצר לא היה פשוט.

איל ינון: בהקשר זה אני מרגיש חובה לציין את הגיבוי המלא שקיבלנו, אנחנו הדרג המקצועי, מיושב-ראש הכנסת ומיושב-ראש ועדת הכנסת שליוו את המשא-ומתן, וראו לנגד עיניהם לא רק את בקשות הממשלה אלא גם את חשיבות תקינותם של הליכי החקיקה.

איל ינון: ואכן, כפי שמסרתי לחברי הכנסת במסמך שהופץ על-ידי בשבוע שעבר, במסגרת אותה הידברות סוכם כי 15 נושאים, שנכללו בהחלטת הממשלה, יוצאו ולא יהוו חלק מהצעת חוק ההסדרים, וככל שהממשלה תבחר לקדמם, הם יובאו בהליכי חקיקה רגילים.

איל ינון: זו גם הסיבה שהטבלה המונחת בפניכם אינה כוללת המלצות רבות לפיצולים מהותיים, אלא לגבי מספר מצומצם של נושאים, שסוכם מראש עם הממשלה כי לא ראוי להשלים את חקיקתם במסגרת חוק ההסדרים.

איל ינון: חשוב לציין, כי גם אחרי שהוצאנו נושאים לא מעטים מההצעה, והוסכם על פיצולם המהותי של מספר נושאים נוספים, עדיין הצעות החוק כוללות נושאים רבים, ובהם גם רפורמות מורכבות.

איל ינון: בעניין ניתוב הנושאים השונים לוועדות, המלצותינו המונחות בפניכם נשענות על תקנון הכנסת והתקדימים, כפי שאנו עושים לגבי כל הצעת חוק.

איל ינון: במספר מקרים ציינו שתי ועדות אפשריות, בעיקר כאשר מדובר בחוק שתיקוניו הקודמים נעשו בוועדות שונות.

איל ינון: לקראת סיום, ברצוני להתייחס לשני תרחישים אפשריים הנוגעים להליך החקיקה שלפנינו, שנשאלתי עליהם בימים האחרונים.

איל ינון: האחד: מה קורה במידה שוועדה שהועבר אליה נושא מתוך הצעת חוק ההסדרים, לא מסיימת את הדיון בו עד למועד שתקציב המדינה והצעת חוק ההסדרים מובאים לאישור הכנסת בקריאה השנייה והשלישית?

איל ינון: התשובה היא שאפשרות אחת היא שהוועדה תפצל את הנושא ותשאירו על שולחנה להמשך חקיקה בהליך רגיל.

איל ינון: אם הוועדה תבחר שלא לפצל את הנושא, לא ניתן יהיה לדון עוד באותו נושא, וככל שהממשלה תהיה מעוניינת לקדמו, יהיה עליה להניחו מחדש על שולחן הכנסת ולהתחיל את הליך החקיקה מראשיתו.

איל ינון: התרחיש השני שנשאלתי לגביו – מה קורה במצב שבו נושא מסוים מעוכב בוועדת הכנסת ולא יוחלט היום על ניתובו לאחת הוועדות?

איל ינון: התשובה היא שכל עוד ועדת הכנסת לא תחליט על ניתוב הנושא באחת מישיבותיה הקרובות, התוצאה תהיה שהוא לא יובא כחלק מנוסח הצעות החוק לקריאה השנייה והשלישית, וקידומו בעתיד יהיה כרוך בהנחתו מחדש על שולחן הכנסת.

איל ינון: לבסוף, מובן כי בישיבה זו לא נדרשת ועדת הכנסת לרדת לעומקם של ההסדרים המוצעים בהצעות החוק, אלא להתמקד בסוגיית ניתובם לוועדות המתאימות ולסוגיית הפיצול המהותי.

איל ינון: בהתאם לכך גם הסקירה התמציתית המונחת בפניכם, אין בה כדי למצות את מלוא הפרטים הנוגעים לכל נושא ונושא, והיא אינה כוללת את הערות הלשכה המשפטית לגופם של הנושאים, שיפורטו כמקובל במהלך הדיונים בוועדות.

איל ינון: תודה.

דוד ביטן: תודה רבה ליועץ המשפטי.

דוד ביטן: ומראש, אני אומר לכם תודה על העבודה שעשיתם בנושאים האלה.

דוד ביטן: זה לא דבר פשוט, להביא לנו את זה באופן הזה, באופן שנוכל ללמוד את זה במהירות, ולהבין על מה אנחנו מצביעים.

דוד ביטן: אני רוצה לעבור לחוק הראשון:

דוד ביטן: חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015.

דוד ביטן: את נושא מס' 1, שמתייחס למטרת החוק, אנחנו מציעים להעביר לוועדת הכספים.

דוד ביטן: יש הערות למישהו בעניין הזה?

דוד ביטן: מי בעד?

דוד ביטן: מי נגד?

דוד ביטן: בעד הבקשה להעברת "פרק א': מטרת החוק" לדיון בוועדת הכספים – פה אחד.

דוד ביטן: פה אחד.

דוד ביטן: את נושאים 2 עד 8, פרק הדיור – אנחנו מציעים להעביר לוועדת הפנים.

דוד ביטן: אם יש למישהו הערות, נשמח לשמוע.

דוד ביטן: אין.

דוד ביטן: מי בעד?

דוד ביטן: מי נגד?

דוד ביטן: בעד הבקשה להעברת "פרק ב': דיור" לדיון בוועדת הפנים והגנת הסביבה – פה אחד.

דוד ביטן: פה אחד.

דוד ביטן: נושא 9, פרק ג' – אנחנו מציעים להעביר גם את זה לוועדת הפנים.

איתן כבל: למה?

איתן כבל: יש כלכלה ופנים.

איל ינון: זה לא חד משמעי.

איל ינון: מבחינת התקנון והתקדימים ניתן להעביר את זה או לכלכלה או לפנים, בהתאם לשיקול דעתכם.

דוד ביטן: אבל ועדת הפנים גם ביקשה את זה, ויש פה עניין של תשתיות.

דוד ביטן: איתן, בדרך-כלל אתם מתייחסים בוועדת הכלכלה לכל מיני דברים שקשורים לניהול של התאגידים או דברים מהסוג הזה.

דוד ביטן: פה מדובר בתשתיות, ותשתיות זה עניין לוועדת הפנים.

איתן כבל: דוד, עזוב, נו.

איתן כבל: עכשיו אתה מכדרר אותי?

דוד ביטן: לא מכדרר אותך.

דוד ביטן: אני מסביר לך מה השיקול.

איתן כבל: לא, נשמה.

איתן כבל: עזוב, אין שיקול.

איתן כבל: אמרו לך.

איתן כבל: זה הכול.

דוד ביטן: לא, לא אמרו לי.

דוד ביטן: באמת שלא.

איתן כבל: אין לי בעיה עם דודי.

דוד ביטן: נו, אז הוא ביקש את זה.

איתן כבל: הוא ביקש את זה.

איתן כבל: נכון.

דוד ביטן: אבל אני מסביר לך גם למה אני חושב שצריך להיענות.

איתן כבל: לא, אני לא חולק על זה.

איתן כבל: אני מנסה להבין - - -

דוד ביטן: אני מסביר: החוק הזה מתייחס לשדרוג תשתיות הביוב שבאחריותם, וכן לספק שירותי ביוב גם בתחום רשות מקומית אחרת.

דוד ביטן: אז אמרנו שזה יכול ללכת לוועדת הפנים כי מדובר בתשתיות.

איתן כבל: דוד, אני יכול לתת לך את כל הנימוקים למה זה יכול להיות בכלכלה.

דוד ביטן: זה נכון.

דוד ביטן: אין ויכוח בינינו.

איתן כבל: אני רוצה לדעת שבהמשך - - -

דוד ביטן: בהמשך אני אתן לך סעיף.

דוד ביטן: סעיף 12, למשל, שגם אותו ביקש ממני דודי ואני לא הסכמתי, אני מעביר אותו אליך.

דוד ביטן: אני נותן לך דוגמה: הוא אומר שזה מתייחס לוועדות בניין עיר, היתרים, ולמרות זאת העברתי את זה אליך כי זה גז.

איתן כבל: דוד, אמונה עלי חוות הדעת של הייעוץ המשפטי, ותמיד הלכתי בכיוון הזה.

איתן כבל: נושא 12 – לא עושים לי טובה.

דוד ביטן: לא, לא.

דוד ביטן: יש פה טענה של דודי.

דוד ביטן: הוא רצה אפילו לטעון אותה, אבל לא קיבלתי אותה.

דוד ביטן: קיבלתי את הטענות שלך בעניין הזה.

דוד ביטן: אין פה כוונה ומדיניות.

איתן כבל: לא חשבתי.

איתן כבל: יש עוד מקום שיש בו או-או.

דוד ביטן: אבל עוד לא הגענו לזה.

דוד ביטן: את נושא 12 אני מעביר אליך.

דוד ביטן: נושא 9, פרק ג', שמדבר על הסרת חסמים – מי בעד לוועדת הפנים?

דוד ביטן: מי נגד?

דוד ביטן: בעד הבקשה להעברת "פרק ג': הסרת חסמים בתחום שירותי הביוב" לדיון בוועדת הפנים – פה אחד.

דוד ביטן: אין נמנעים.

דוד ביטן: פה אחד.

דוד ביטן: נושא 10, "פרק ד': חקלאות" – אנחנו מציעים שהפיצול יהיה פיצול מהותי, ולהעביר את זה לוועדת הכלכלה.

דוד ביטן: מי בעד ההצעה שלי?

דוד ביטן: בעד הבקשה לפיצול מהותי ולהעברת "פרק ד': חקלאות" לדיון בוועדת הכלכלה – פה אחד.

דוד ביטן: פה אחד.

דוד ביטן: את נושא מס' 11: "רפורמה בענף הפטם" אנחנו מציעים להעביר לוועדת הכלכלה.

דוד ביטן: מי בעד?

דוד ביטן: בעד הבקשה להעברת הצעת החוק "רפורמה בענף הפטם" לדיון בוועדת הכלכלה – פה אחד.

דוד ביטן: פה אחד.

דוד ביטן: פרק ה': "חיבור מפעלים לרשת הגז הטבעי", נושא מס' 12 – אנחנו ממליצים להעביר את זה לוועדת הכלכלה.

דוד ביטן: מי בעד?

דוד ביטן: מי נגד?

דוד ביטן: בעד הבקשה להעברת "פרק ה': חיבור מפעלים לרשת הגז הטבעי" לדיון בוועדת הכלכלה – פה אחד.

דוד ביטן: פה אחד.

דוד ביטן: נושא 13, פרק ו': "ייעוץ פנסיוני ושיווק פנסיוני" – מכיוון שמדובר בחוק שיש לגביו הרבה מאוד השגות כאלה ואחרות, זה לא חוק שלדעתי יכול ללכת לחוק ההסדרים, ולכן אני מציע לפצל אותו ולהעביר אותו לוועדת הכספים.

<קריאה: הפיצול לא מופיע.

דוד ביטן: זה לא מופיע.

דוד ביטן: זו החלטה שלנו.

איל ינון: אני רוצה להבהיר ולהיות הגון גם עם אנשי האוצר: במשא-ומתן עם אנשי האוצר מטעם יושב-ראש הכנסת, הנושא הזה הוא לא בין הנושאים שהוחלט וסוכם לפצל אותם.

איל ינון: אבל לוועדת הכנסת יש סמכות מלאה לקבל החלטות ושיקול הדעת הוא שלכם.

דוד ביטן: מי בעד הצעת יושב-ראש הוועדה?

דוד ביטן: בעד הבקשה לפיצול מהותי ולהעברת "פרק ו': ייעוץ פנסיוני ושיווק פנסיוני" לדיון בוועדת הכספים – פה אחד.

דוד ביטן: פה אחד.

איל ינון: פוצל בפיצול מהותי ועבר לוועדת הכספים.

דוד ביטן: נושא מס' 14, פרק ז': הגנה על בריאות הציבור (מזון), רפורמה ברגולציה לעניין פיקוח על המזון ("רפורמת הקורנפלקס").

איל ינון: אני אסביר למה זה לוועדת העבודה והרווחה.

איל ינון: הדגש ברפורמה הזאת הוא על הסרת חסמים שקשורים בבריאות הציבור, ולכן זו רפורמה שעיקר עניינה בעניינים שקשורים לוועדת הבריאות, שהיא חלק מוועדת העבודה והרווחה, ולכן זו הוועדה המתאימה לדון בנושא הזה.

קארין אלהרר: זה לא חלק מהורדת יוקר המחיה?

איל ינון: התוצאה של העניין הזה היא הורדת יוקר המחיה.

איל ינון: אבל הדבר העיקרי שצריך לשים עליו דגש – על זה אין מחלוקת.

איל ינון: המחלוקת היא האיזון הנכון בין השמירה על בריאות הציבור לבין הורדת יוקר המחיה.

איל ינון: ולכן הוועדה הנכונה לטפל בזה היא ועדת העבודה, הרווחה והבריאות.

יואב בן צור: אבל זו רק משמעות אחת של הרפורמה.

יואב בן צור: יש לה משמעויות רבות.

איל ינון: זו המשמעות העיקרית.

איל ינון: המשמעות העיקרית של הסעיפים ברפורמה היא לשמור על בריאות הציבור.

איתן כבל: סליחה.

איתן כבל: אני מאלה שלאורך כל הדרך והשנים שלי פה, או שאני מקבל את חוות-הדעת – אני לא יכול לשחק משחק כפול בתפיסת העולם שלי.

איתן כבל: אם הייעוץ המשפטי סבור שלנושא הזה יש משמעות כזו, אני לא יכול לבוא אליו אחר-כך, לריב אתו, להתווכח אתו, על משהו שהוא אחר, שאני רואה אותו מנקודת - - -

קארין אלהרר: למה לריב?

קארין אלהרר: מדברים, איתן.

איתן כבל: ברור.

איתן כבל: אני מתכוון בוויכוח.

איל ינון: זו שאלה לגיטימית.

איל ינון: כשמדברים על זה בתקשורת, בעיקר מדגישים את הפן של הורדת יוקר מחירי המזון.

איל ינון: אבל עיקר העניין שיהיה בדיון בוועדה – משרד הבריאות הוא זה שמקדם את הצדדים המהותיים בחוק הזה.

יואב בן צור: אבל הרפורמה היא במשרד הכלכלה.

איל ינון: נכון.

איל ינון: אבל הבעיות הן בתחום משרד הבריאות.

דוד ביטן: גפני, רצית להגיד משהו פה?

דוד ביטן: מסכים, גפני, לגבי "רפורמת הקורנפלקס" שהיא תעבור לוועדת העבודה והרווחה?

דוד ביטן: זה בסדר מבחינתך?

משה גפני: כן.

דוד ביטן: מי בעד להעביר את זה לוועדת העבודה והרווחה?

דוד ביטן: מי נגד?

דוד ביטן: בעד הבקשה להעברת ה"רפורמה ברגולציה לעניין פיקוח על המזון" ("רפורמת הקורנפלקס"), לדיון בוועדת העבודה והרווחה – פה אחד.

דוד ביטן: פה אחד.

משה גפני: אני רק מבקש להעיר על זה הערה.

משה גפני: דיברו אתי גם ממפלגות אחרות.

משה גפני: אנחנו תומכים בזה, כמובן.

משה גפני: זה בסופו של דבר מוזיל את המחירים.

משה גפני: אבל נוצרת פה בעיית כשרות, מכיוון שבייבוא צריך אישור של הרבנות ויצטרכו במהלך החקיקה להביא - - - הסטטוס-קוו.

דוד ביטן: כן, אבל ידונו על זה.

משה גפני: היו כאלה שביקשו ממני שזה יעבור לוועדת הכספים.

רוברט אילטוב: אבל לא סגרתם את זה בסטטוס-קוו קואליציוני?

איל ינון: אגב, זו הרפורמה הכבדה ביותר בחוק ההסדרים הנוכחי.

מרב מיכאלי: אני אומרת שאם יש פה ענייני כשרות, אולי זה צריך ללכת לחוקה כי יש מאסר מעורב, כבר על ההתחלה.

מרב מיכאלי: אז אולי זה ילך ישר לניסן, כי יש מאסר.

משה גפני: מה יש?

קארין אלהרר: מעשר.

מרב מיכאלי: לא מעשר.

מרב מיכאלי: מאסר, למי שהכשרות שלו לא תהיה כתובה לפי החוקים החדשים של הממשלה.

מרב מיכאלי: אז אולי ישר לחוקה.

מרב מיכאלי: אם כבר בתי-כלא, אז יאללה.

משה גפני: אבל את אישה ליברלית, את דואגת גם לאנשים שומרי כשרות שמייבאים להם אוכל בזול, שיידעו שזה גם כשר.

מרב מיכאלי: אני רק נגד שעל זה ילכו לכלא אנשים.

<קריאה: שרק יכתבו אם זה כשר או לא.

מרב מיכאלי: השאלה היא מי קובע מה זה כשר.

משה גפני: לא מתאים לאישה ליברלית.

משה גפני: אני רוצה לאכול כשר.

משה גפני: אני רוצה לקבל את האוכל בזול, ואני רוצה, כשמייבאים את האוכל הזה, אני רוצה להיות ברפורמה.

משה גפני: את לא רוצה לדאוג לי?

מרב מיכאלי: אני רוצה, כאישה ליברלית, שיהיו לי אופציות שונות של כשרות.

מרב מיכאלי: ולא שיהיה לי דרקוניות של כשרות.

משה גפני: למה את לא דנה על איך מייבאים את זה, מה יהיה בנמל?

מרב מיכאלי: אנחנו נדון בזה.

מרב מיכאלי: בטח שנדון בזה.

רועי פולקמן: דוד, רק בקשה אחת: אני מגיש רביזיה על הסעיף הקודם, ברשותך.

רועי פולקמן: רביזיה על סעיף 13.

דוד ביטן: אתה יכול להגיש רביזיה על הכול.

דוד ביטן: אין בעיה.

רועי פולקמן: כרגע רביזיה על סעיף 13.

דוד ביטן: סיימנו את הסעיף.

דוד ביטן: על נושא מס' 15 אני קופץ בינתיים – "הקמת רשות החשמל המאוחדת" – אנחנו נגיע אליו בסוף.

דוד ביטן: פרק ט': בנקאות – "הלוואות מגופים חוץ-בנקאיים".

דוד ביטן: ההצעה שלנו היא להעביר את זה לוועדה המיוחדת של אלי כהן.

משה גפני: אין לי השגות על כל מה שמביאים פה.

משה גפני: אני לא מתערב.

משה גפני: אחרי זה נראה שהחמרות מביאים אלי, והטבות לוקחים לוועדות אחרות.

רועי פולקמן: קצבאות ילדים - - -

משה גפני: תעשה לי טובה.

משה גפני: נעבור על זה ונראה.

משה גפני: לא היתה אף פעם חלוקה מהסוג הזה, אבל נניח לזה.

משה גפני: אני לא מתערב.

משה גפני: בנקאות רישוי – כל הנושא הזה, אין בו שאלה אפילו של משהו.

משה גפני: זה ועדת כספים.

משה גפני: גם על זה הייתי מוותר.

משה גפני: אבל אני חושב שזה פשוט לא בסדר, זה משבש את עבודת הכנסת.

משה גפני: הולכים לעשות פה דבר לא ראוי, ואני דורש להביא את זה לוועדת הכספים.

רועי פולקמן: זה חלק ממהלך כולל של רפורמה - - -

משה גפני: אין מהלך כולל.

רועי פולקמן: יש עומס גדול בכספים.

<קריאות: - - -

אורן אסף חזן: אין עומס, פולקמן.

אורן אסף חזן: אין עומס.

אורן אסף חזן: איזה עומס יש שם?

אורן אסף חזן: אם באנו לעבוד, יש זמן להתעסק בהכול.

משה גפני: שייקחו.

משה גפני: אני מציע, במקום זה, תיקחו דברים אחרים.

משה גפני: זה הנושא היחיד שאני מבקש.

משה גפני: תיקחו דברים אחרים.

אורן אסף חזן: תראה, אני בצד שלך.

אורן אסף חזן: אני גם חבר בוועדה שתוקם, המיוחדת, של אלי כהן, ואלי הוא גם חבר שלי.

אורן אסף חזן: אבל במקרה הזה גפני צודק.

אורן אסף חזן: אי אפשר להשאיר את ועדת הכספים, שמתעסקת רק באיך לפגוע בציבור, וכשיש מקום שמשרתים את הציבור, לוקחים לו את זה.

משה גפני: קצבאות הילדים - - -

אורן אסף חזן: הרב גפני, תן לי, ברשותך.

אורן אסף חזן: הרב גפני, הלב שלי חלש היום.

אורן אסף חזן: תן לי, ברשותך.

משה גפני: לא, חס וחלילה.

משה גפני: אני צריך אותך.

אורן אסף חזן: אתה לא יודע כמה.

אורן אסף חזן: למרות שאת הערבים קנו ביוקר, אבל אתה יודע.

איתן כבל: בעברו הוא משגיח כשרות.

אורן אסף חזן: למה "בעברו"?

אורן אסף חזן: חבר'ה, הלילה עוד ארוך - - -

דוד ביטן: רבותי, אני מעביר את הנושא הזה לסוף סדר-היום.

דוד ביטן: לא נעשה הצבעה כרגע.

דוד ביטן: פרק י': בריאות – "הגבלת כיסוי קופות-החולים עבור השתתפות בעלות ניתוח פרטי", אנחנו ממליצים להעביר את זה לוועדת הכספים.

משה גפני: לא את כל הפרק.

דוד ביטן: רק את זה.

דוד ביטן: בישיבה עם האוצר הם אומרים שיש לזה השלכות, כל הנושא של הביטוחים הוא בעצם חלק של הכספים ולא של העבודה והרווחה, וכיוון שפה הנושא הביטוחי קובע, הם שכנעו אותנו בעניין הזה להעביר את נושא מס' 17 דווקא לוועדת הכספים.

דוד ביטן: את השאר נעביר לוועדת העבודה והרווחה.

איל ינון: אני אסביר: לדעתנו, הלשכה המשפטית של הכנסת, הוועדה המוסמכת לדון בזה לפי התקנון והתקדימים היא ועדת העבודה, הרווחה והבריאות.

איל ינון: מדובר בשב"ן – נושא קלאסי של הוועדה.

איל ינון: מותר לוועדת הכנסת ליצור תקדים אחר בעניין הזה, וזה לא דגל שחור מתנוסס מעל הדבר הזה - - -

קארין אלהרר: למה?

קארין אלהרר: למה ללכת בצורה סיבובית ככה?

איל ינון: אני לא אמרתי צורה סיבובית.

איל ינון: את אומרת צורה סיבובית, אבל זו לא תהיה פעם ראשונה שוועדת הכנסת תחליט להעביר נושא כזה במסגרת חוק ההסדרים, לא במסגרת חקיקה רגילה, לוועדת הכספים.

דוד ביטן: מי פה מהאוצר?

דוד ביטן: תסבירו את זה.

<אסי מסינג: הצעה מס' 17 מתייחסת הן לכיסויים ביטוחיים, פוליסות ביטוח של ביטוחי בריאות, והן לעניין השב"נים.

<אסי מסינג: בעיקרון, כל הנושא של טיפול בביטוח הוא במסגרת חוק הפיקוח על עסקי ביטוח שנדון בדרך-כלל בוועדת הכספים.

<אסי מסינג: ולעומת זאת, הנושא של שב"נים נדון בדרך-כלל בוועדת העבודה והרווחה, ולכן שתי הוועדות יכולות לשמש, כשמדובר בהצעה שמסדירה את שני הנושאים.

<אסי מסינג: ואנחנו חושבים שהמקום המתאים יותר הוא ועדת הכספים.

דוד ביטן: הם אומרים שבגלל שמדובר בביטוח בעיקר, זה ועדת הכספים.

דוד ביטן: לעומת זאת, נושא 18 ונושא 19, הבאים בתור, אותם נעביר לוועדת העבודה והרווחה.

ישראל אייכלר: מותר להגיד משפט למהות של החוק הזה?

ישראל אייכלר: אני חושב שזו גזירה על הציבור – אם אני מבין נכון את השורות שכתובות פה – שזה מכביד עוד יותר על הציבור, שיצטרך לעשות ביטוחים פרטיים עוד יותר, ולא לסמוך על השב"ן.

איתן כבל: גפני אמר שאין גזירות בתקציב.

משה גפני: מה אמרתי?

משה גפני: אני לא מדבר בכלל.

משה גפני: אני לא אמרתי.

ישראל אייכלר: אם אני יודע לקרוא בלי ניקוד, אני רואה פה שאזרח שיש לו שב"ן לא יוכל ללכת - - -

דוד ביטן: בסדר, הבנו.

דוד ביטן: אמיר, אתה יכול להסביר למה זו לא גזירה?

<אמיר לוי: מי שמגיע היום לרפואה פרטית, יכול לראות שני מצבים: האחד, שאתה מקבל החזר כספי ואז אתה מתחיל להתנהל מול הקופה ועושה משא ומתן עם הרופא.

<אמיר לוי: ואפשרות שנייה, כמו בקופת-חולים כללית, למשל, אתה מקבל רשימה של רופאים, הקופה מתחשבנת, ואתה כחולה, כמישהו שדורש טיפול, אתה מתרכז אך ורק בזה, ולא בהתנהלות הכספית.

<אמיר לוי: וזה מצב הרבה יותר נוח.

<אמיר לוי: אגב, כל שלוש הרפורמות שאתם רואים כאן בנושא הבריאות, לכולן יש מטרה אחת מרכזית, להתמקד ברפואה הציבורית ופחות בפרטית, ולמנוע את החיכוך בין החולה לבין רופא בכל נושא ההתחשבנות כספית.

<אמיר לוי: זה נכון לשלושת הסעיפים כאן.

<אמיר לוי: והמטרה, כשתסתכלו גם על התקציב – יש תוספת משמעותית לחיזוק הרפואה הציבורית.

דוד ביטן: בסדר, אייכלר?

ישראל אייכלר: אני אדבר בוועדה.

דוד ביטן: מי בעד להעביר את "הגבלת כיסוי קופות-החולים עבור השתתפות בעלות ניתוח פרטי" לוועדת הכספים?

דוד ביטן: מי נגד?

דוד ביטן: בעד הבקשה להעברת "הגבלת כיסוי קופות-החולים עבור השתתפות בעלות ניתוח פרטי" לדיון בוועדת הכספים – פה אחד.

דוד ביטן: פה אחד.

דוד ביטן: "תקופת צינון בין מתן ייעוץ רפואי למטופל במסגרת הציבורית לבין הטיפול בו במסגרת פרטית" – סוכם שאנחנו נעשה פיצול מהותי, ואחר-כך נעביר לוועדת העבודה הרווחה.

דוד ביטן: מי בעד?

דוד ביטן: מי נגד?

דוד ביטן: בעד הבקשה לפיצול מהותי ולהעברת "תקופת צינון בין מתן ייעוץ רפואי למטופל במסגרת הציבורית לבין הטיפול בו במסגרת פרטית" לדיון בוועדת העבודה, הרווחה והבריאות – פה אחד.

דוד ביטן: פה אחד.

<אמיר לוי: אתה לא מעביר את זה ביחד?

דוד ביטן: אמרתי: פיצול והעברה.

<אמיר לוי: מאה אחוז.

<אמיר לוי: תודה.

<אמיר לוי: "איסור תשלום ישיר לרופא עבור שירות הניתן במוסד רפואי" – אנחנו ממליצים להעביר את זה לוועדת העבודה והרווחה.

<אמיר לוי: מי בעד?

<אמיר לוי: מי נגד?

<אמיר לוי: בעד הבקשה להעברת "איסור תשלום ישיר לרופא עבור שירות הניתן במוסד רפואי" לדיון בוועדת העבודה, רווחה והבריאות – פה אחד.

דוד ביטן: פה אחד.

דוד ביטן: פרק י"א: תחילה – אנחנו מציעים שזה יעבור לועדת הכספים.

דוד ביטן: מי בעד?

דוד ביטן: אתה רואה, גפני?

דוד ביטן: אנחנו נעביר לך את המטרה ואת התחילה.

משה גפני: זו בעיה, מכיוון שאין פה החמרה בשום דבר, אז איך אתם מעבירים את זה לכספים?

משה גפני: לכספים מעבירים רק את ההחמרות.

משה גפני: בעד הבקשה להעברת "פרק י"א: תחילה" לדיון בוועדת הכספים – פה אחד.

דוד ביטן: הצעת חוק התכנית הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015.

דוד ביטן: פרק א': מטרת החוק – גפני, מציעים להעביר אליך.

משה גפני: כל הכבוד לכם.

דוד ביטן: אתה לא מתנגד, נכון?

דוד ביטן: מי בעד?

דוד ביטן: בעד הבקשה להעברת "פרק א': מטרת החוק" לדיון בוועדת הכספים – פה אחד.

דוד ביטן: פה אחד.

דוד ביטן: פרק ב': הוראות התאמה לתקציב דו-שנתי – ממליצים להעביר לוועדת הכספים.

דוד ביטן: מי בעד?

דוד ביטן: מי נגד?

דוד ביטן: בעד הבקשה להעברת " פרק ב': הוראות התאמה לתקציב דו-שנתי" לדיון בוועדת הכספים – פה אחד.

דוד ביטן: פה אחד.

דוד ביטן: פרק ג': מיסוי רווחים ממשאבי טבע – אנחנו ממליצים לעשות לו פיצול מהותי ולהעביר אותו לוועדת הכספים.

מרב מיכאלי: אנחנו מתנגדים.

דוד ביטן: מתנגדים לפיצול?

דוד ביטן: אתם לא רוצים לפצל?

איילת נחמיאס ורבין: לא, למה צריך לפצל את זה?

איילת נחמיאס ורבין: כדי שתוכלו להתחמק מזה?

דוד ביטן: למה להתחמק?

איילת נחמיאס ורבין: כי זה מה שאתם רוצים.

דוד ביטן: אתם מתנגדים?

דוד ביטן: האופוזיציה מתנגדת לפיצול?

איילת נחמיאס ורבין: - - - אתם רוצים למחוק את ששינסקי 2.

איילת נחמיאס ורבין: אז למה שאנחנו לא נתנגד?

דוד ביטן: טוב, מכיוון שיש מחלוקת, נדחה אותו לסוף.

משה גפני: אני מציע, היות ואתם מעבירים אותו לוועדת הכספים, נחליט בוועדה.

מרב מיכאלי: לא, לא, לא.

רוברט אילטוב: עוד לא החלטנו.

מרב מיכאלי: אנחנו רוצים להעביר אותו לוועדת הכלכלה בכל מקרה.

דוד ביטן: דחיתי את זה לסוף, בסדר?

משה גפני: ששינסקי זה כספים.

משה גפני: אני לא יודע למה צריך לפצל.

דוד ביטן: פרק ד': מיסוי מקרקעין – "רישום זכויות במקרקעין ביישובי מיעוטים", אנחנו ממליצים להעביר את זה לוועדת הכספים.

דוד ביטן: מי בעד?

דוד ביטן: מי נגד?

דוד ביטן: בעד הבקשה להעברת "רישום זכויות במקרקעין ביישובי מיעוטים" לדיון בוועדת הכספים – פה אחד.

דוד ביטן: פה אחד.

דוד ביטן: "פטור ממס על שבח אינפלציוני" – אנחנו ממליצים להעביר את זה לוועדת הכספים.

דוד ביטן: מי בעד?

דוד ביטן: מי נגד?

דוד ביטן: בעד הבקשה להעברת "פטור ממס על שבח אינפלציוני" לדיון בוועדת הכספים – פה אחד.

דוד ביטן: פה אחד.

דוד ביטן: "מס שבח מופחת בתנאים מסוימים" – אנחנו ממליצים להעביר את זה לוועדת הכספים.

דוד ביטן: מי בעד?

דוד ביטן: בעד הבקשה להעברת "מס שבח מופחת בתנאים מסוימים" לדיון בוועדת הכספים – פה אחד.

דוד ביטן: פה אחד.

<קריאה: אדוני יושב-ראש ועדת הכספים, מצפה לנו עבודה קשה.

<קריאה: מר גפני, לפי כמות העבודה שהם מסדרים לנו בוועדה, אני מבין שאתה תצטרך לשלם לי שעות נוספות.

רוברט אילטוב: אל תדאג לגפני.

רוברט אילטוב: הוא יסתדר.

רוברט אילטוב: זה ביבי ישלם לך.

דוד ביטן: אילטוב, אתה נשאר בכנסת, כן?

דוד ביטן: שלא יהיו לנו בעיות עם זה.

רוברט אילטוב: אני, אל תדאג לי.

רוברט אילטוב: אל תדאג לי.

דוד ביטן: התרגלנו אליך.

דוד ביטן: פרק ה': מסים – "צמצום הטבות מס בהפרשות לפנסיה", אנחנו מתכוונים להעביר את זה לוועדת הכספים.

איל ינון: כן, זה נושא קלאסי לוועדת הכספים.

דוד ביטן: יש התנגדות?

דוד ביטן: מי בעד?

דוד ביטן: בעד הבקשה להעברת "צמצום הטבות מס בהפרשות לפנסיה" לדיון בוועדת הכספים – פה אחד.

דוד ביטן: פה אחד.

רוברט אילטוב: חברים, איפה הפגרה?

רוברט אילטוב: איפה הפגרה שדיברתם עליה?

משה גפני: מה זה, זה עבר לכספים?

דוד ביטן: כן.

דוד ביטן: אתה לא רוצה?

משה גפני: לא.

משה גפני: תתנו לי את בנקאות רישוי.

משה גפני: תיקחו את זה אתם.

משה גפני: למה את ההטבות אתם לוקחים ונותנים לי את ההחמרות?

משה גפני: זאת החמרה-החמרה.

משה גפני: תיכף תראה הלאה.

איילת נחמיאס ורבין: גפני, אנחנו - - - אתה יכול להיות רגוע.

איילת נחמיאס ורבין: את ההלוואות החוץ בנקאיות.

איילת נחמיאס ורבין: מה אתה כל-כך ממהר לוותר ולעשות מקח וממכר?

<קריאה: הרב גפני, אולי אתה תמנע את הגזירה?

משה גפני: תיקחו את כל החוקים שאתם מעבירים עכשיו לכספים, הכול שם החמרות, חובת דיווח, ומקוון, וכל הדברים שמופיעים, הכול לכספים, ואת בנקאות רישוי מעבירים לכם - - -

דוד ביטן: אל תעביר את זה לוועדת הכספים.

דוד ביטן: למה אתה חייב להעביר את זה?

דוד ביטן: - - -

משה גפני: לא.

משה גפני: הם אומרים שיש לי הרבה עבודה.

משה גפני: לא רוצה הרבה עבודה.

משה גפני: אני לא רוצה לשלם - - - שעות נוספות.

משה גפני: תנו לי בנקאות רישוי - - -

דוד ביטן: תשים את זה בצד, ואל תעביר את זה.

דוד ביטן: דרך אגב, זה מוריד לח"כים פה חלק מהמשכורת.

דוד ביטן: "חובת דיווח בעת שימוש בחוות דעת של גורם מקצועי לצורכי חישוב מס" – אנחנו ממליצים להעביר את זה לוועדת הכספים.

<קריאה: אני לא מבין את זה.

<קריאה: מה זה הסעיף הזה?

איילת נחמיאס ורבין: גפני, את הסעיף הזה אתה ראית?

<קריאה: אני מבקש מהאוצר שיסבירו לי למה הסעיף הזה - - -

<קריאות: - - -

ינון מגל: אפשר להתנהל פה בדיון יותר ענייני?

ינון מגל: כאילו, מה הקטע?

ינון מגל: זה אישי?

ינון מגל: אני לא מבין.

<קריאות: - - -

דוד ביטן: תענה, בבקשה.

דוד ביטן: ואני אתקן את השאלה: למה זה צריך להיות חלק מחוק ההסדרים?

<אמיר לוי: באופן עקרוני, כל סוגיות המיסוי, ובטח סוגיה שמטרתה למנוע הון שחור ותכנוני מס, זה דבר שהוא מרכזי וחשוב בחוק ההסדרים.

יואב קיש: מה הקשר בין הון שחור לתכנון מס?

<אמיר לוי: אני אענה.

<אמיר לוי: אמרתי: הון שחור ותכנוני מס.

<אמיר לוי: לא אמרתי: או.

<אמיר לוי: דיברתי על שני נושאים.

<אמיר לוי: הרצון הבסיסי שלנו הוא להגדיל את בסיס המס במקום להעלות מסים.

<אמיר לוי: זאת אומרת, אם יש אנשים שמתחמקים ממס, בין אם הם עושים את זה בגלל הון שחור, בין אם הם עושים את זה באמצעות תכנון, שהרבה פעמים הוא לא לגיטימי - - -

רוברט אילטוב: לא לגיטימי זה לא חוקי?

<אמיר לוי: דקה, דקה.

<אמיר לוי: אמרתי שני דברים.

<אמיר לוי: אנחנו רוצים שהם יצהירו על זה כשהם מגישים לרשות המסים את הדוח.

<אמיר לוי: וברגע שהם יצהירו על זה, רשות המסים תוכל, במקום לחפש מחט בערימת שחת, היא תוכל להגיד: הנה, פה יש לי דיווחים של חברות או אנשים שיש לי נורה, ואותם אני רוצה לבדוק.

<אמיר לוי: וברגע שהיא תבדוק, היא גם תוכל לעלות על תכנוני מס שהם לא לגיטימיים.

<אמיר לוי: ואני חושב שצריך להיות אינטרס לכולם, במקום להעלות מסים, שנרחיב את בסיס המס במקומות שאנשים צריכים לשלם ולא משלמים.

יואב קיש: דוד, אני רוצה להתייחס לזה.

יואב קיש: מה שהעלית, הנושא הזה לא כל-כך פשוט.

יואב קיש: יש לו המון סייגים לפה ולפה.

יואב קיש: אני יכול להגיד לך הרבה מאוד מקומות שאתה תפגע דווקא בגלל הדבר הזה ולכן אני חושב שצריך להחריג את זה מחוק ההסדרים, ואני מציע שזה ילך לוועדה, לחקיקה רגילה, ועם זה אפשר יהיה להתמודד.

יואב קיש: יעלו הנימוקים לשני הצדדים.

יואב קיש: זה לא כזה פשוט.

יואב קיש: אתה רוצה למנוע מהאנשים שעכשיו ילכו ולא ידווחו לך?

יואב קיש: אתה רוצה שהם יעשו דברים שהם לא צריכים לעשות?

יואב קיש: לא כל תכנון מס זה הון שחור.

יואב קיש: יש הרבה מקרים שצריך תכנון מס עם כל החוקים הדרקוניים האלה שאי אפשר - - -

<אמיר לוי: זה לא מונע פה תכנון.

<אמיר לוי: אני רק אומר שיהיה גילוי.

יואב קיש: תפריד את זה.

יואב קיש: זה לא צריך להיות בחוק ההסדרים.

יואב קיש: תפריד את זה מחוק ההסדרים ותריץ את זה לחקיקה רגילה.

<אמיר לוי: אבל זה בדיוק מתאים לחוק ההסדרים.

<קריאות: - - -

איילת נחמיאס ורבין: אני רוצה להגיד שדווקא עם הנחת העבודה של ראש אגף תקציבים אני מסכימה.

איילת נחמיאס ורבין: צריך להרחיב את בסיס המס במקום להטיל גזירות מס.

איילת נחמיאס ורבין: ועדיין, מדובר בחקיקה מאוד מורכבת ומאוד בעייתית.

איילת נחמיאס ורבין: לא כל-כך טריוויאלית, חברי רועי פולקמן, ואני חושבת שהיא לא מתאימה לחוק ההסדרים.

איילת נחמיאס ורבין: נקודה.

מכלוף מיקי זוהר: לעניות דעתי, זו הצעת חוק מצוינת.

מכלוף מיקי זוהר: בסופו של דבר, הרעיון הוא דבר פשוט: להרחיב את בסיס המס על-ידי אכיפה מוגברת שלנו, רשויות המס.

מכלוף מיקי זוהר: צריך לוודא שאף אחד לא חורג מתשלומי מס.

רוברט אילטוב: תעשה אכיפה.

רוברט אילטוב: מה אתה?

רוברט אילטוב: - - -

<קריאות: זה בדיוק הרעיון.

<קריאות: זו האכיפה.

מכלוף מיקי זוהר: חברים, יש לנו מטרה פשוטה במדינת ישראל, לוודא שכל מי שצריך לשלם מס, ישלם מס.

מכלוף מיקי זוהר: כדי שאנחנו נוכל לתת למי שצריך לתת במדינה הזאת.

מכלוף מיקי זוהר: אין שום עניין למנוע ולהסתיר מידע - - -

קארין אלהרר: מיקי, מה קיבלת?

מכלוף מיקי זוהר: מה זה, מה קיבלתי?

קארין אלהרר: בשביל הנאום הזה.

מכלוף מיקי זוהר: לא, אני אומר את זה על דעתי.

מכלוף מיקי זוהר: את לא מכירה אותי עדיין, קארין?

מכלוף מיקי זוהר: יודע לומר את דברי בלי לחשוש.

מכלוף מיקי זוהר: זו הצעה מצוינת וכל מי שמתנגד לה לא מביא שום טיעון מהותי להתנגד לה.

רוברט אילטוב: אנחנו לא שמענו טיעון מהותי כדי לקבל את ההצעה.

רוברט אילטוב: אני שמעתי עכשיו מה שנאמר: מה זה תכנון מס לגיטימי ומה זה תכנון מס לא לגיטימי?

מכלוף מיקי זוהר: אז בשביל זה רשויות המס יבדקו.

רוברט אילטוב: אז בוא, קודם כל, תגדיר הגדרה בחוק.

מכלוף מיקי זוהר: רשויות המס צריכות לדעת מזה, כדי שיוכלו לבדוק.

<קריאות: - - -

<קריאה: חבר'ה, נדון בזה בוועדה.

דוד ביטן: רבותי, מרב ביקשה את רשות הדיבור.

מכלוף מיקי זוהר: צריכים לדעת מזה כדי לבדוק.

מכלוף מיקי זוהר: אנחנו רוצים לעזור לקשישים, רוצים לעזור לחלשים, אבל לגבות מס אנחנו לא רוצים?

דוד ביטן: בבקשה, מרב.

מרב מיכאלי: תודה, אדוני.

מרב מיכאלי: אני רוצה להגיד שאני הראשונה שאשמח שתהיה גבייה יותר אפקטיבית של מס, ושיהיה פחות הון שחור.

מרב מיכאלי: אבל אי אפשר לעשות את זה תוך פגיעה כל-כך בלתי מידתית בזכויות הפרט ובזכויות אזרח.

מרב מיכאלי: עם כל הכבוד, זאת פגיעה מהותית.

מרב מיכאלי: היא לא יכולה להיות נידונה בתוך חוק ההסדרים.

מרב מיכאלי: אם אתם רוצים לדבר על אכיפה, אז אפשר לדבר על אכיפה, ולמה האכיפה של רשות המסים כל-כך רופסת ולא אפקטיבית.

מרב מיכאלי: לא צריך, אגב, שאף אחד יודיע לכם.

מרב מיכאלי: כל החברות הגדולות במשק וכל התאגידים הגדולים עושים תכנוני מס כל היום, כל יום, ואתם יודעים את זה.

מרב מיכאלי: ואם אתם רוצים לאכוף עליהם את זה – אין בעיה.

<אמיר לוי: לא, אבל אנחנו לא יודעים.

<אמיר לוי: ההצעה הזאת אומרת שמעכשיו נדע.

<קריאות: - - -

<אמיר לוי: ההצעה הזאת אומרת שמי שמקבל חוות-דעת לתכנון - - -

<קריאות: - - -

<אמיר לוי: היום אין חובה כזאת.

<קריאה: זה מגביר שקיפות.

דוד ביטן: למה אתה צריך לדעת?

דוד ביטן: כדי לדעת ללכת לבדוק את הבן אדם הזה?

<אמיר לוי: קודם כל, זה הרבה חברות.

מרב מיכאלי: אדוני, ברשותך, אני רוצה לסיים את דברי.

מרב מיכאלי: אני מצטערת להגיד שאתם באופן קבוע מבלבלים בין אכיפה לבין חקיקה.

מרב מיכאלי: אתם כל פעם חושבים שזה שאתם עושים אכיפה לא אפקטיבית, אם תחמירו את החקיקה, זה יסייע לכם באכיפה.

מרב מיכאלי: וזה לא יעזור.

מרב מיכאלי: כל זמן שלא תעשו אכיפה, לא משנה כמה דרקונית וחמורה תהיה החקיקה אם אתם לא אוכפים אותה.

מרב מיכאלי: החקיקה הזאת היא מרחיקת-לכת, היא ודאי לא צריכה להיות בחוק ההסדרים.

דוד ביטן: קארין, בבקשה.

קארין אלהרר: אני חושבת שאין מקום - - - אני בעד שתגדילו סמכויות והכול.

קארין אלהרר: אבל פה, אל"ף, זה עניין מאוד בעייתי.

קארין אלהרר: זה שבן-אדם מצהיר על זה שהוא הלך לעורך-דין לקבל ייעוץ על תכנון מס, זה לא אומר שום דבר.

קארין אלהרר: באמת שזה לא אומר שום דבר.

קארין אלהרר: אין חברות גדולות שמתחת לאפכם ובהסתכלות ישירה בעיניכם עושות תיקוני מס?

קארין אלהרר: אתם לא יודעים את זה?

מכלוף מיקי זוהר: אבל כשהוא פונה לבקש הצעה לתכנון מס, מה נראה לך שברגעים אלה הוא בדיוק עושה?

מכלוף מיקי זוהר: הוא עובד יחד עם העורך-דין שלו ועושה פעולות באותו רגע, בזמן אמת, לחמוק מתשלומי מס.

מכלוף מיקי זוהר: אלה הפעולות שהוא עושה.

מכלוף מיקי זוהר: למה הוא לוקח את הייעוץ?

מכלוף מיקי זוהר: כדי שיסביר לו מה לעשות.

קארין אלהרר: יש לי חדשות, מיקי.

קארין אלהרר: זה שעושים תכנון מס זה לגיטימי, כי זה בסדר.

קארין אלהרר: אם היה משהו לא חוקי, זה לא בסדר.

מכלוף מיקי זוהר: הרשויות יבדקו.

קארין אלהרר: - - -

דוד ביטן: תודה.

דוד ביטן: אייכלר, רצית להגיד משהו?

ישראל אייכלר: אני רוצה להוסיף מבט נוסף, ושכולם יחשבו על זה.

משה גפני: - - - אני לא עובד אצל ראש הממשלה, לא עובד אצל אף אחד.

משה גפני: עם כל הכבוד.

דוד ביטן: גפני, אתם לא מתייעצים עם עורכי-דין.

דוד ביטן: אתם מתייעצים עם הרבנים.

דוד ביטן: נכון?

דוד ביטן: לכם אין בעיה בחוק הזה.

ישראל אייכלר: אדוני היושב-ראש, אני יוצא מתוך הנחה שהחברות הגדולות והאנשים העשירים, יש להם מספיק כסף לשכור אנשים לא רק לתת חוות דעת, אלא גם לדווח והכול לסדר.

ישראל אייכלר: הם יסדרו את התכנון מס מצוין.

ישראל אייכלר: מי שייפגע מהחוק הזה הוא העוסק הקטן, בעל המכולת, אדם שצריך להצהיר עוד משהו, צריך ללכת עכשיו לרואה-חשבון - - -

<קריאות: לא.

<קריאות: לא.

<קריאות: לא.

<אמיר לוי: רגע, אבל זה לא מה שזה אומר.

<אמיר לוי: אני מתנצל שאני מפריע.

<קריאה: אייכלר, זה לא נכון.

ישראל אייכלר: חובת דיווח עולה כסף.

ישראל אייכלר: כשאדם קטן רוצה לדווח, הוא צריך ללכת לרואה-חשבון

<קריאה: אייכלר, זה לא נכון.

<אמיר לוי: נראה לי שלא הסברתי כראוי.

<אמיר לוי: צריך לזכור שרשות המסים בודקת מעט חברות בשנה.

<אמיר לוי: הבדיקה היא לא על כל החברות.

<אמיר לוי: מה שהצעת החוק הזאת אומרת, שמי שכן עושה תכנון מס, יצטרך לדווח על זה.

<אמיר לוי: זאת אומרת, אם אותה מכולת, בדוגמה שנתת הרגע, לא עושה תכנון מס ולא נעזרת בחוות דעת, אם אין לה חוות דעת שהיא מתבססת עליה, אז היא גם לא צריכה לדווח.

<אמיר לוי: לעומת זאת, - - -

<קריאות: - - -

דוד ביטן: חוות דעת היא בכתב או בעל-פה?

דוד ביטן: רק בכתב.

מכלוף מיקי זוהר: חוות דעת בכתב זה אומר שאם אתה טייקון ויש לך הרבה כסף, ואתה רוצה לחסוך מאות מיליונים, אז אתה הולך למישהו שיתכנן לך את המס.

מכלוף מיקי זוהר: - - - את כל העולם כדי לחמוק מתשלומי מס.

מכלוף מיקי זוהר: ואותם טייקונים גם הולכים לגור בלונדון אחר-כך, כדי לא לשלם לך מס.

מכלוף מיקי זוהר: אז אני אתן להם כלים?

דוד ביטן: מיקי, מספיק.

דוד ביטן: תגיד לי, החוות-דעת חייבת להיות בכתב כדי לדווח עליה?

דוד ביטן: כי בעל-פה אני יכול לדבר עם מי שאני רוצה - - -

<אמיר לוי: אני מניח שכן, אבל אפשר לבדוק את זה.

רוברט אילטוב: "אני מניח שכן" – אין לו תשובה ברורה.

דוד ביטן: טוב, אני מעביר את זה לסוף הדיון.

משה גפני: אני רק רוצה לעזור לרב אייכלר.

משה גפני: מה שיקרה אם החוק הזה עובר, ואני בעל מכולת והתייעצתי עם עורך-דין, אני חייב לדווח לפקיד השומה שהתייעצתי עם עורך-דין ולהסביר לו שלא תכננתי מס.

משה גפני: זה הכול.

משה גפני: אני, בעל המכולת, הוזמן לפקיד השומה לדווח.

דוד ביטן: טוב, אני מעביר את זה לסוף.

דוד ביטן: אני לא מצביע כרגע.

יואב קיש: דוד, אני רוצה רגע להגיד מילה.

דוד ביטן: לא, גמרנו.

דוד ביטן: מעבירים את זה לסוף.

דוד ביטן: מה עוד פעם?

יואב קיש: אני מוכן לקבל את הגישה של האוצר לגבי העניין הזה.

יואב קיש: אבל אני רוצה לגיד שבוועדה, לאן שזה לא מגיע, חייבת להיעשות עבודה יסודית.

דוד ביטן: אני רציתי לפצל, אבל היתה הסכמה עם יושב-ראש - - - שהסעיף הזה לא יפוצל.

יואב קיש: ואם הוועדה תחליט שהסעיף הזה מחייב פיצול, אז הוועדה תצטרך לפצל אותו.

<אמיר לוי: היושב-ראש, לשאלתך, חוות דעת היא בכתב.

<אמיר לוי: ופשוט צריך לסמן על הטופס אם נעשה תכנון או לא.

<אמיר לוי: וזה הכול.

<אמיר לוי: זה פשוט עוזר לרשות המסים.

דוד ביטן: אוקי, נעשה הצבעה חופשית.

דוד ביטן: אתם יודעים מה?

דוד ביטן: כל אחד יצביע על-פי צו מצפונו פה.

רוברט אילטוב: אני מבקש הצבעה שמית, כבוד היושב-ראש.

דוד ביטן: שמית אתה רוצה באמת?

מרב מיכאלי: אנחנו מבקשים לפצל אותו, כאמור, פיצול מהותי.

דוד ביטן: את הסעיף הזה?

מרב מיכאלי: כן, חובת דיווח.

מרב מיכאלי: בוודאי.

משה גפני: מה ההצעה?

דוד ביטן: אני מבקש לא לפצל ולהעביר את זה לכספים.

דוד ביטן: בואו נעשה הצבעה שמית.

דוד ביטן: בבקשה.

<אתי בן יוסף: חבר הכנסת ביטן?

דוד ביטן: בעד.

<אתי בן יוסף: יואב קיש?

מרב מיכאלי: בעד מה?

דוד ביטן: בעד לא לפצל, ולהעביר את זה לוועדת הכספים.

<אתי בן יוסף: חבר הכנסת צחי הנגבי?

<אתי בן יוסף: חבר הכנסת נגוסה?

אברהם נגוסה: בעד.

<אתי בן יוסף: חבר הכנסת חזן?

אורן אסף חזן: אני מחכה לסוף בשביל לראות את התוצאה, ואז.

<אתי בן יוסף: חבר הכנסת זוהר?

מכלוף מיקי זוהר: בעד.

דוד ביטן: לא משנה.

דוד ביטן: בוועדה אפשר גם לפצל, חבר'ה.

דוד ביטן: הכול נגמר פה.

דוד ביטן: אני כבר רואה את מה שאומר גפני.

דוד ביטן: זה לא יעבור - - - בחיים.

<אתי בן יוסף: חברת הכנסת מיכאלי?

מרב מיכאלי: נגד.

<אתי בן יוסף: חברת הכנסת ורבין?

איילת נחמיאס ורבין: נגד.

<אתי בן יוסף: חבר הכנסת חסון?

איילת נחמיאס ורבין: חבר הכנסת כבל מצביע במקומו.

איתן כבל: נגד.

<אתי בן יוסף: חבר הכנסת איימן עודה?

<אתי בן יוסף: איננו נוכח.

<אתי בן יוסף: חבר הכנסת אחמד טיבי?

<אתי בן יוסף: איננו נוכח.

<אתי בן יוסף: חבר הכנסת שי פירון?

קארין אלהרר: אני במקומו – נגד.

קארין אלהרר: ומוחה על עצם העלאת ההצעה.

<אתי בן יוסף: חבר הכנסת פולקמן?

רועי פולקמן: בעד.

<אתי בן יוסף: חבר הכנסת מגל?

ינון מגל: בעד.

<אתי בן יוסף: חבר הכנסת יואב בן-צור?

יואב בן צור: בעד.

<אתי בן יוסף: חבר הכנסת רוברט אילטוב?

רוברט אילטוב: נגד.

<אתי בן יוסף: חבר הכנסת אייכלר?

ישראל אייכלר: בעד, בתקווה שהרב גפני לא ייתן לזה - - -

דוד ביטן: הרב גפני, תסמוך עליו.

דוד ביטן: או 200 מיליון או פיצול.

משה גפני: תגיד לי, לאיזה סכומים התחלת לרדת אתי?

<קריאה: הרב גפני, אנחנו דיברנו על הרבה יותר.

משה גפני: - - - איזה 200 מיליון?

<קריאה: על מה אתה מדבר?

<קריאה: 200 מיליון, אני מחזיר את זה חזרה לוועדת הכלכלה - - -

<אתי בן יוסף: חזן בעד.

<קריאה: לא, שלא ישמעו- - -

דוד ביטן: לא, צוחקים.

דוד ביטן: מה קרה?

דוד ביטן: הכול היה בצחוק.

דוד ביטן: כן?

משה גפני: בצחוק.

משה גפני: בצחוק.

משה גפני: תאמין לי, זה חוק הסדרים בצחוק.

אורן אסף חזן: מה, בצחוק?

אורן אסף חזן: מה, הוא הוריד לך את המחיר ל-200?

רוברט אילטוב: חבר'ה, אתם צריכים להצהיר את זה במוצהר.

רוברט אילטוב: אתם צריכים לדווח מה שאמרתם במוצהר.

אורן אסף חזן: - - -

דוד ביטן: טוב, הכול היה בצחוק.

דוד ביטן: "חובת הגשת דוחות מקוונים לרשות המסים" – אנחנו מציעים להעביר את זה לוועדת הכספים.

יואב קיש: אני מבקש להתייחס, דוד.

דוד ביטן: לפני שאתה מתייחס – ביררתי וגם התייעצתי עם רואי חשבון.

דוד ביטן: באופן כללי, הרוב מבוצע היום כבר.

דוד ביטן: כל הבעיה היא שכשרוצים לתקן, יש בעיה.

דוד ביטן: בזה יטפלו בהצעת חוק.

דוד ביטן: עשיתי בירורים על זה.

יואב קיש: אוקי, אני שמח.

יואב קיש: אז אני רוצה לקבל הבהרה, כי הסעיף הזה הוא סעיף בעייתי.

יואב קיש: לפי מה שאני קורא, הוא מדבר על זה שכל אזרח במדינת ישראל יצטרך להגיש דוח לרשויות המס, כמו בארצות-הברית, לצורך העניין.

יואב קיש: האם זו כוונת החוק?

יואב קיש: אני אשמח לקבל הבהרות.

אורן אסף חזן: לא מדובר רק על חברות?

<קריאה: זה לא דוח אישי.

אורן אסף חזן: אני גם הבנתי שמדובר רק על חברות, אבל כשהוא אומר את זה ככה – איפה כתוב שזה לא דוח אישי?

אורן אסף חזן: אפשר לקבל הבהרה?

אורן אסף חזן: הייתי שמח להבהרה כמו היום בבוקר, שהוספנו לו 17 מיליארד לתקציב.

<קריאה: מה לא ברור?

<קריאה: כתוב שזה יהיה מקוון.

<קריאה: שאתה צריך להגיש את זה ברשת.

<יעל מבורך: גם היום, מי שחב בדיווח, ממלא את הנתונים בתוך מערכת ממוחשבת.

<יעל מבורך: אבל בסוף העבודה הזאת הוא מדפיס את זה, חותם על זה בנייר, ושולח את זה לרשות המסים.

<יעל מבורך: אין פה הרחבה של סכום הדיווח.

דוד ביטן: ביררתי עם רואי חשבון.

דוד ביטן: אין שום בעיה עם זה.

יואב קיש: השאלה שלי פשוטה: האם אין פה הרחבה של סכום הדיווח?

דוד ביטן: יש - - - הרחבה, אבל היא לא נוראית.

<קריאות: - - -

אורן אסף חזן: למה זה לא כתוב בצורה ברורה?

יואב קיש: לא סתם אני אומר, תאמין לי.

אורן אסף חזן: אז אני מסביר לך שיש מקומות בחוק שניתן לפרש אותן כאילו יש הרחבה.

<קריאות: - - -

דוד ביטן: אתה רוצה לשאול, תשאל.

אורן אסף חזן: אני לא רוצה שיעבדו עלינו.

רועי פולקמן: אבל אורן, היא אמרה במפורש: זו לא הרחבה משמעותית.

אורן אסף חזן: היא אמרה, ואני רוצה לראות זה כתוב.

אורן אסף חזן: מה זה, "היא אמרה"?

רועי פולקמן: יש פרוטוקול.

אורן אסף חזן: פולקמן, בוא לא ניתמם.

דוד ביטן: שגית, תסבירי את העניין, בסדר?

דוד ביטן: רבותי, בוא ניתן ליועצת המשפטית של ועדת הכספים להסביר.

אורן אסף חזן: אני, ואני מניח שגם חבר הכנסת קיש ואחרים ירצו לראות את זה כתוב, שאין הרחבה.

מרב מיכאלי: - - -

דוד ביטן: חזן, אז יש את זה בוועדה.

דוד ביטן: אתה תדון בחוק ותתייחס לזה.

דוד ביטן: מה הבעיה?

דוד ביטן: אני רוצה רגע להסביר לאנשים, בעיקר - - - מרב, זה שאנחנו מעבירים לוועדה, זה לא אומר שהוועדה לא יכולה לעשות תיקונים לחוק.

מרב מיכאלי: לא, אבל מהות החוק פה.

מרב מיכאלי: מה קשור?

מרב מיכאלי: זה לא קשור.

רוברט אילטוב: דוד, אבל גם עכשיו אנחנו צריכים להבין.

רוברט אילטוב: יכול להיות שאנחנו רוצים בשלב הזה - - -

דוד ביטן: תסבירי בבקשה.

דוד ביטן: אני עשיתי בירורים היום על הסעיף הזה עם כמה רואי חשבון.

<שגית אפיק: ההרחבה שיש פה, היא הרחבה לעניין הדיווח המקוון עצמו.

<שגית אפיק: הסעיף הזה בעצם קובע שמעכשיו שר האוצר יוכל לקבוע שמי שחייב בדיווח, יהיה חייב לעשות אותו באופן מקוון.

<שגית אפיק: הסעיף לא קובע הרחבה לגבי מי חייב בדיווח.

<שגית אפיק: זאת אומרת, אותם אלה שחייבים היום בדיווח יצטרכו להעביר אותו באופן מקוון.

<שגית אפיק: וזו ההרחבה.

איל ינון: במקור, אגב, רצו להרחיב, אבל אנחנו הוצאנו את זה במשא ומתן מול האוצר - - -

<קריאות: - - -

איל ינון: כל בני גיל 25 ומעלה – רצו להרחיב את זה, ואנחנו הוצאנו את ההרחבה החוצה.

איל ינון: מעל גיל 25 ומעלה שתהיה חובת דיווח מקוון.

איל ינון: במשא-ומתן מול האוצר הוצאנו את ההרחבה, נשאר הדיווח המקוון רק למי שממילא חייב היום בדיווח.

מרב מיכאלי: אתם רציתם - - -

<קריאה: הוציאו את זה.

<קריאה: אבל בהצעה הראשונה שהיתה ליושב-ראש הכנסת - - -

<קריאות: - - -

אורן אסף חזן: אפשר לקבל פה איזושהי התחייבות ודאית שתיכנס לפרוטוקול כדי שניצמד אליה בוועדה.

<קריאה: זה כבר בפרוטוקול.

<קריאה: היא כבר אמרה את זה.

אורן אסף חזן: בסדר, מה אתם בלחץ?

אורן אסף חזן: אני חולה קצת, כואב לי בלב.

אורן אסף חזן: תנו לי לשאול, מה?

אורן אסף חזן: עד שהיתה לכם הזדמנות - - -

דוד ביטן: רבותי, מי בעד להעביר את זה לוועדת הכספים?

דוד ביטן: מי נגד?

דוד ביטן: אורן, אתה לא רוצה להיות נגד?

אורן אסף חזן: אני - - - אין לי רוב.

אורן אסף חזן: בעד הבקשה להעברת "חובת הגשת דוחות מקוונים לרשות המסים" לדיון בוועדת הכספים – פה אחד.

דוד ביטן: פה אחד.

דוד ביטן: "שומה לפי מיטב השפיטה" – בסך-הכול מדובר להעביר את האפשרות לתת שומה, במקום שלוש שנים, תוך ארבע שנים, ואנחנו ממליצים להעביר את זה לוועדת הכספים.

דוד ביטן: מי בעד?

דוד ביטן: בעד הבקשה להעברת "שומה לפי מיטב השפיטה" לדיון בוועדת הכספים – פה אחד.

משה גפני: אני הבנתי שהצביעו פה אחד על כספים.

משה גפני: רק שתדעו שזו עוד החמרה.

משה גפני: אבל בסדר.

משה גפני: אני סופר את ההחמרות שאני צריך - - -

דוד ביטן: אתה לא חייב, הרב גפני.

דוד ביטן: אתה לא חייב להסכים לזה.

דוד ביטן: אתה לא חייב להסכים לזה בוועדה.

אורן אסף חזן: הוא רומז שלא תשכח לתת לו את - - -

מכלוף מיקי זוהר: הרב גפני, אני חושב שלא הבנת את הרעיון.

אורן אסף חזן: לא.

אורן אסף חזן: אתם לא הבנתם.

אורן אסף חזן: הוא רוצה גם את - - -

מכלוף מיקי זוהר: הרב גפני, אתה לא הבנת.

מכלוף מיקי זוהר: הם רוצים שאתה תהיה זה שתבטל את הגזירות.

דוד ביטן: אנחנו בונים עליך בעניין הזה, תאמין לי.

מכלוף מיקי זוהר: אתה הוא זה שתבטל אותן.

משה גפני: אני יושב בשקט.

משה גפני: רק תראו, כשיש הטבה, לאן זה הולך.

דוד ביטן: "קנס גירעון" – אנחנו ממליצים לפצל את זה ולהעביר לוועדת הכספים.

דוד ביטן: מי בעד?

<קריאה: רגע, אנחנו מבקשים להתייחס.

דוד ביטן: מה יש להתייחס?

דוד ביטן: אני לא מבין.

דוד ביטן: דיברנו על זה שאתם מחמירים פה יותר מדי ורוצים לפצל.

דוד ביטן: מי בעד?

<אסי מסינג: לפני ההצבעה, אם יורשה לי להגיד מה שהצענו.

<אסי מסינג: "קנס גירעון", המטרה העיקרית שלו להיכנס במסגרת הסנקציה לנושא של חובת הדיווח לחוות-הדעת.

<אסי מסינג: מה שהצענו במסגרת הדיונים המוקדמים, ואנחנו חוזרים על ההצעה הזו כאן, היא שהסעיף הזה יחול אך ורק לעניין חוות הדעת ולא לעניינים אחרים.

<אסי מסינג: כלומר, קנס גירעון יצומצם - - -

דוד ביטן: אני יודע מה אתה מציע, אבל היועץ המשפטי אומר שזה בלתי אפשרי.

<אסי מסינג: אפשר להצהיר את זה לפרוטוקול, וכך הוועדה - - - לפי זה.

<אסי מסינג: אנחנו הצענו את זה כטכניקה.

איל ינון: אמר המשנה ליועץ המשפטי לאוצר שהנושא הזה עלה בדיונים המוקדמים, ואני רוצה לדייק.

איל ינון: הנושא הזה לא היה חלק מהמשא-ומתן ולא היה ידוע לנו.

איל ינון: איכשהו אנחנו לא ראינו אותו, וגם הייעוץ המשפטי של האוצר שביקשנו ממנו להסתנכרן אתנו על הנושאים לא ציין את הנושא הזה כנושא שעומד כפי ש - - - ולכן אנחנו חושבים שצריך לפצל את זה בפיצול מהותי.

איל ינון: זה לא היה חלק מהסיכומים.

איל ינון: זה צץ במסגרת הצעת החוק.

דוד ביטן: מי בעד ההצעה לפיצול מהותי והעברה לוועדת הכספים?

דוד ביטן: מי נגד?

דוד ביטן: בעד הבקשה לפיצול מהותי והעברת "קנס גירעון" לדיון בוועדת הכספים – רוב.

דוד ביטן: הבקשה נתקבלה.

רועי פולקמן: רביזיה.

דוד ביטן: גם על זה?

דוד ביטן: מה, כל דבר חייבים ללכת לפי האוצר, לפי דעתך?

רועי פולקמן: לא, אבל היה על זה סיכום.

דוד ביטן: לא היה סיכום.

<קריאה: לא, לא היה סיכום.

<קריאה: זה לא חלק מהסיכום.

דוד ביטן: לא היה סיכום.

דוד ביטן: להיפך, יותר גרוע מזה.

רועי פולקמן: נדחה את זה לסוף.

דוד ביטן: לא, לא.

דוד ביטן: עזוב רביזיה.

דוד ביטן: לא כל דבר צריך רביזיה.

אורן אסף חזן: פולקמן, אנחנו לא ראש בראש, אנחנו באותו צד.

אורן אסף חזן: ובסוף, יש בני אדם שאנחנו צריכים להתעסק אתם.

אורן אסף חזן: עם כל הכבוד, זה שהחברים באוצר שוכחים שהם מתעסקים בבני-אדם, אנחנו לא נעשה פה - - -

<קריאה: אל תתחיל עכשיו לדבר על בני-אדם - - -

דוד ביטן: אתה נגד?

דוד ביטן: אני רוצה להבין, אתה נגד?

רועי פולקמן: כן.

רועי פולקמן: אני מגיש רביזיה בינתיים, ואני אבדוק את זה.

דוד ביטן: "חילופי מידע עם רשויות מס זרות" – אנחנו ממליצים להעביר את זה לוועדת הכספים.

דוד ביטן: מי בעד?

דוד ביטן: בעד הבקשה להעברת "חילופי מידע עם רשויות מס זרות" לדיון בוועדת הכספים – פה אחד

דוד ביטן: פה אחד.

דוד ביטן: יש מישהו נגד?

אורן אסף חזן: רביזיה.

אורן אסף חזן: אני אמרתי: רביזיה.

דוד ביטן: תגיד לי, אתה רוצה שנגיד רביזיה ל"קורנפלקס"?

דוד ביטן: גם את זה אפשר לעשות.

דוד ביטן: תירגעו קצת

יואב קיש: אני אומר רביזיה ל"קורנפלקס".

יואב קיש: בבקשה.

דוד ביטן: תאמין לי.

דוד ביטן: מה זה, ההתנהגות הזאת?

דוד ביטן: מה שלא מתאים לאוצר, אתה עושה רביזיה?

דוד ביטן: אנחנו לא עובדים עם האוצר.

<קריאות: - - -

דוד ביטן: "נקודת זיכוי במס לאקדמאים" – מי בעד?

דוד ביטן: מי נגד?

דוד ביטן: בעד הבקשה להעברת "נקודת זיכוי במס לאקדמאים" לדיון בוועדת הכספים – פה אחד.

דוד ביטן: פה אחד.

דוד ביטן: טוב, יש לנו רביזיה על שלושה נושאים – על ה"קורנפלקס", על הסיפור של הביטוחים, ועל הסיפור של הקנס-גירעון.

דוד ביטן: אנחנו עושים הפסקה כי צריכים להצביע על החוק.

משה גפני: רגע, תסיים כבר את "קצבת ילדים", שאני אלך.

משה גפני: ראש הממשלה קורא לי, אני סתם עכשיו תקוע.

דוד ביטן: בסדר.

דוד ביטן: מה קרה?

משה גפני: לא יודע.

משה גפני: אני הולך לראות.

דוד ביטן: רק באת לפה, ישבת, קראו לך לפגישה.

דוד ביטן: אתה מבין?

משה גפני: קצבאות ילדים – נו, תגמור.

דוד ביטן: פרק ז': ביטוח לאומי – קצבאות ילדים וחיסכון ארוך טווח לכל ילד, אני מציע להעביר את זה לוועדת הכנסת.

דוד ביטן: לוועדת הכספים?

דוד ביטן: מה ההמלצה שלכם?

איל ינון: זה יכול ללכת לוועדת הכספים או לוועדת העבודה והרווחה.

משה גפני: קצבאות ילדים תמיד היה בכספים, בפרט אם זה חיסכון שאחרי ש - - -

דוד ביטן: טוב, מי בעד כספים?

דוד ביטן: מי נגד?

דוד ביטן: בעד הבקשה להעברת "קצבאות ילדים וחיסכון ארוך טווח לכל ילד" לדיון בוועדת הכספים – פה אחד.

דוד ביטן: פה אחד.

<קריאה: יאללה, הולכים להצביע.

דוד ביטן: רגע, בוא נגיד כמה זמן.

דוד ביטן: חמש דקות מסיום ההצבעה.

דוד ביטן: אנחנו ממשיכים את הדיון.

משה גפני: אדוני היושב-ראש, אני מבקש רביזיה על הארכת ההוראה על נקודות זיכוי במס לאקדמאים, נושא מס' 13.

משה גפני: נטען פה מקודם שזו הטבה שעברה לוועדת הכספים - - -

<קריאה: לא, אני טעיתי ותיקנתי שזו לא הטבה שעברה.

משה גפני: לא, אמרו שזו הטבה.

משה גפני: אני לא רוצה את זה בוועדה.

משה גפני: אני מודיע, אדוני היושב-ראש:

משה גפני: אם זה עובר אלי, אני מעביר את החוק הזה עם הוראת קבע, לא עם הארכת הוראת השעה.

משה גפני: אני מודיע מראש.

משה גפני: שתדעו.

אורן אסף חזן: אני מודיע שאני תומך בך.

משה גפני: אם זה עובר אלי, אני הופך את זה להוראת קבע.

משה גפני: תצביעו נגד.

אורן אסף חזן: אמרת הטבה - - -

משה גפני: זו הרעה, בגלל שהם מאריכים את הוראת השעה עד 2020.

אורן אסף חזן: תעשה את זה הוראת קבע.

משה גפני: אז אני מודיע, לא רוצה לשקר.

משה גפני: תחליטו.

דוד ביטן: מה, עם חזן אתה מתווכח על זה?

משה גפני: אני מודיע, בעזרת ה' ובלי נדר, אם זה מגיע לוועדת הכספים - - -

אורן אסף חזן: אבל למה אתה מגלה להם את זה עכשיו?

משה גפני: אני מגלה.

משה גפני: לא רוצה לשקר.

משה גפני: אמרו: הטבה, שקיבלתי הטבה.

משה גפני: נבהלתי כבר.

משה גפני: מה קרה להם?

משה גפני: לא מרגישים טוב?

משה גפני: מה מעבירים לי הטבה?

משה גפני: מתברר שזו הרעה.

דוד ביטן: רגע יש רביזיה או אין?

משה גפני: לא, אם מסכימים שאני הופך את זה להוראת קבע, אז זה בסדר.

דוד ביטן: תעשה מה שאתה רוצה בוועדה.

דוד ביטן: מה אתה רוצה?

אורן אסף חזן: אדוני היושב-ראש, אפשר לקבל זכות דיבור, בבקשה?

אורן אסף חזן: אדוני היושב-ראש, אני לא רוצה להתפרץ.

אורן אסף חזן: אפשר רגע זכות דיבור?

<קריאות: - - -

דוד ביטן: טוב, רבותי, צריכים לעלות עוד פעם, להצביע ולרדת.

דוד ביטן: חמש דקות.

דוד ביטן: אני ממשיך את הישיבה.

דוד ביטן: אנחנו בעמוד 12: "גמישות בניהול התקציבי של ענפי הביטוח הלאומי ושיפוי על הוצאות אשפוז בגין לידה".

דוד ביטן: אנחנו מציעים להעביר את זה לוועדת הכספים, ואני מבקש מנציג האוצר להסביר למה.

משה גפני: בגלל שזו החמרה.

משה גפני: מה השאלה? - - - זו החמרה.

<קריאות: - - -

משה גפני: תיכף תראה, לפי הסדר.

משה גפני: יגיע הנושא של העלאת קצבת קשישים בביטוח לאומי – זה ועדת העבודה והרווחה.

משה גפני: יגיע הנושא של העצמאים, שזו הטבה – ועדת העבודה והרווחה.

משה גפני: הפחתת נפגעי תאונות עבודה – ועדת הכספים.

דוד ביטן: אבל אתה בדיונים.

דוד ביטן: אתה עושה עכשיו סצנה בשביל - - -

משה גפני: לא.

משה גפני: אבל למה אנשים לא מחלקים חצי-חצי?

משה גפני: חצי הטבות נותנים לפה, חצי הטבות נותנים לפה.

משה גפני: למה?

דוד ביטן: למה?

דוד ביטן: קיבלת עכשיו את קצבאות ילדים - - -

משה גפני: קצבאות הילדים זו החמרה.

משה גפני: על-פי ההסכם הקואליציוני היינו צריכים לקבל כסף עכשיו.

<יעל מבורך: לא.

<יעל מבורך: אני מצטערת.

<יעל מבורך: רק אתה יכול לראות את זה בתור החמרה, את קצבאות הילדים.

משה גפני: - - - ההסכם שלנו אומר - - -

<יעל מבורך: וחוץ מזה, שנדמה לי שהמגזר שלך אוהב קצבאות.

דוד ביטן: לא משנה ההסכם.

דוד ביטן: אבל זו לא החמרה, כי מוסיפים להם.

יואב בן צור: האוצר יעביר - - - באיזשהו שלב הוא יצטרך כסף, הוא ייקח את זה.

משה גפני: לאנשי אגף התקציבים יש כישרון בלתי רגיל.

משה גפני: עכשיו יעל מבורך תסביר – לא החמרה אלא משהו מקצועי.

משה גפני: תשמעו.

<יעל מבורך: אני מתייחסת לשלוש הנקודות: לנושא מס' 15, לנושא מס' 16 ולנושא מס' 17, כיוון שהם כולם בעצם חבילה אחת.

משה גפני: נכון.

משה גפני: שלושתם החמרות.

<יעל מבורך: ההצעה הזו באה, קודם כל, להגדיל את מגבלת האוצר ולהוסיף ארבעה מיליארד שקל להיקף ההוצאה התקציבית.

<יעל מבורך: היא עושה את זה בדרך הזאת, שהגירעון שהיום מושת על המוסד לביטוח לאומי יצומצם ויועבר למדינה.

<יעל מבורך: זו סוגיה פיסקאלית.

<יעל מבורך: היא לא נוגעת למבוטח עצמו, היא לא נוגעת למוסד לביטוח לאומי, אלא ההתקזזות שלו עם המדינה.

<יעל מבורך: בדרך הזו, שבה ההוצאה על אשפוז בגין לידה, שהיום משלם המוסד, תשלם המדינה.

<יעל מבורך: וכנ"ל לגבי הסכום.

קארין אלהרר: - - -

<יעל מבורך: לא, המוסד לביטוח לאומי זה ישות נפרדת מבחינה חוקית, והגירעון שלה מושת על המדינה.

<יעל מבורך: פה אנחנו עושים צעד שמצד אחד, אין לו השפעה על הגירעון.

<יעל מבורך: אנחנו גם מעלים את ההוצאה וגם מקטינים את ההכנסה, בד בבד.

<יעל מבורך: לכן הגירעון שנמצא יישאר 2.9% תוצר.

<יעל מבורך: אבל אנחנו מגדילים את ההוצאה התקציבית כחלק מהחוקים שהם חוק מגבלת ההוצאה, שהוא חוק של ועדת הכספים.

<יעל מבורך: זו חבילה שלמה של פלוסים ומינוסים, לצורך העניין, של המוסד לביטוח לאומי, שנוגעים לשלושת הסעיפים האלה.

מרב מיכאלי: אדוני היושב-ראש, אנחנו מבקשות לפצל את זה פיצול מהותי.

מרב מיכאלי: אני אסביר מדוע.

דוד ביטן: את הסעיף הזה?

משה גפני: זה לא רק אתן מעוניינות.

משה גפני: זה גם אנחנו מעוניינים.

מרב מיכאלי: אבל לפי מה שאמרה נציגת האוצר, אם לא יעשו את זה, אז לא יהיה כסף לקצבאות ילדים.

מרב מיכאלי: ובכל זאת אסביר מדוע.

מרב מיכאלי: לפי שיחות ארוכות, בשעות לילה מאוחרות, שהיו לי אמש עם אנשי האגף, אז אל"ף, אני מבינה שהטענה החד-משמעית היא, כפי שהסבירה כרגע יעל, זה דבר חיובי בסך-הכול.

מרב מיכאלי: ברם, אולם, שתי בעיות.

מרב מיכאלי: האחת, זה דבר סופר-מורכב, סופר-סופר-מורכב.

מרב מיכאלי: כל סיפור הביטוח הלאומי זה דבר נורא-נורא מסובך.

מרב מיכאלי: כל חודשיים יש דיווחים על גירעונות ושיפויים של ביטוח לאומי.

דוד ביטן: הם מפחידים את הציבור.

דוד ביטן: אין להם שום גירעון.

דוד ביטן: כל שנה מביאים סעיפים של שיפויים.

קארין אלהרר: אין להם שום גירעון?

דוד ביטן: גירעון אקטוארי יש להם.

דוד ביטן: זה גירעון?

דוד ביטן: אנחנו יודעים אם נהיה קיימים?

דוד ביטן: לפי איראן בעוד שנתיים לא נהיה, אז מה?

דוד ביטן: אז למה שיהיה גירעון?

דוד ביטן: אולי לא נהיה קיימים בעוד כמה שנים, אם לאיראן תהיה פצצה גרעינית.

מרב מיכאלי: או, הפצצה.

קארין אלהרר: מה נהיה?

קארין אלהרר: מה זה האופטימיות הזאת?

אורן אסף חזן: אני רואה שמתקדמים לפצצה, אני טס חזרה לבורגס.

משה גפני: רק שנייה, אורן.

משה גפני: אורן, אני צריך אותך בחוק ההסדרים.

משה גפני: אל תיסע לי עכשיו.

דוד ביטן: עד ששוכחים את זה, אתה מזכיר את זה?

דוד ביטן: אני לא מבין אותך.

ישראל אייכלר: אירופה מתמלאת עכשיו במהגרים.

ישראל אייכלר: תיזהר - - -

דוד ביטן: חבר'ה, אני מבקש לתת ליושב-ראש סיעת העבודה לדבר.

מרב מיכאלי: אדוני, אני יכולה לסיים את רשות הדיבור שלי?

דוד ביטן: בבקשה.

מרב מיכאלי: תודה רבה.

מרב מיכאלי: כאמור, מדי חודשיים אנחנו שומעות ושומעים על הגירעונות של הביטוח הלאומי, ומדי חוק הסדרים מגיעים סעיפים של שיפויים.

מרב מיכאלי: אני לא אומרת שזה דבר גרוע, ואני לא אומרת שאנחנו נתנגד לזה.

מרב מיכאלי: אני רק אומרת שזה דבר מאוד מורכב, שיש לו השלכות לטווח מאוד ארוך, וצריך לדון בזה באופן שבאמת מאפשר להבין את זה.

מרב מיכאלי: לעניין זה שכן יהיה או לא יהיה לקצבאות ילדות וילדים – למיטב הבנתי, הדבר הזה מתקיים היום, אבל מתקיים בהוראת שעה.

מרב מיכאלי: והוראת השעה, למיטב הבנתי, תפקע רק בסוף השנה.

מרב מיכאלי: זאת אומרת, יש לנו זמן מ-19 בנובמבר, שאז יעבור חוק התקציב, עד סוף דצמבר, שזה זמן די והותר בשביל לקיים דיון נפרד ורציני בסוגיה הזאת.

מרב מיכאלי: וכל מה שאני אומרת זה שזה לא יפריע לסיים את התקציב הרלוונטי - - -

<יעל מבורך: זה לא קשור לקצבאות הילדים.

<יעל מבורך: אם הובנתי לא נכון, אין פה חיבור לקצבאות הילדים.

מרב מיכאלי: אז יופי.

מרב מיכאלי: אז על אחת כמה וכמה.

דוד ביטן: גפני ובן צור, אתם נגד להעביר את זה לוועדת הכספים?

משה גפני: אני לא חבר בוועדה.

משה גפני: הרב אייכלר הוא חבר בוועדה.

<קריאות: - - -

רועי פולקמן: אדוני היושב-ראש, אותו חודש וקצת שמדברת עליו חברת הכנסת מיכאלי, יהיה גם עכשיו.

מרב מיכאלי: לא, לא יהיה.

מרב מיכאלי: בגלל שעכשיו יש מיליון דברים אחרים וזה לא יקבל את תשומת הלב.

דוד ביטן: רבותי, מי בעד ההצעה שלי להעביר את זה לוועדת הכספים בלי לפצל?

מרב מיכאלי: ככה, דוד?

מרב מיכאלי: ככה?

דוד ביטן: רגע, אני אעשה הצבעה גם עליך.

דוד ביטן: לא, אבל יש פה בעיה.

דוד ביטן: אם לא יהיה את זה, לא יהיה את זה - - -

מרב מיכאלי: סליחה, אדוני, זה לא נכון.

דוד ביטן: הנה, אמרה את זה נציגת האוצר.

מרב מיכאלי: היא אמרה שזה לא קשור.

מרב מיכאלי: היא אמרה: אין קשר לקצבאות הילדים.

<יעל מבורך: זה לא קשור לקצבאות הילדים.

<יעל מבורך: זה קשור לגירעון של המוסד לביטוח לאומי, והדבר הזה בא לצמצם את הגירעון של המוסד לביטוח לאומי.

מרב מיכאלי: מאה אחוז.

מרב מיכאלי: אני לא מתווכחת לגבי זה.

מרב מיכאלי: כל מה שאני מבקשת, שנדון בזה בנפרד.

דוד ביטן: אבל אתם משתמשים בחלק מהתקציבים של הביטוח לאומי בתוך הפעילות של תקציב המדינה.

קארין אלהרר: למה אתה מכניס לה מילים לפה?

קארין אלהרר: זה לא מה שהיא אמרה.

מרב מיכאלי: זה לא מה שהיא אמרה חד-משמעית.

דוד ביטן: זה מה שאני הבנתי.

מרב מיכאלי: ובכל מקרה, אני אומרת לך שאפשר לדון בזה עד סוף השנה.

מרב מיכאלי: אין בעיה.

דוד ביטן: אני הבנתי ככה.

דוד ביטן: מה, את יכולה להגיד לי מה אני הבנתי?

קארין אלהרר: לא, אבל אני מסבירה לך שאתה טועה.

דוד ביטן: אוקי, אז אולי אני טועה.

דוד ביטן: מי בעד ההצעה להעביר את זה לוועדת הכספים, ללא פיצול?

דוד ביטן: מי נגד?

דוד ביטן: בעד הבקשה להעברת "גמישות בניהול התקציבי של ענפי הביטוח הלאומי ושיפוי על הוצאות אשפוז בגין לידה" לדיון בוועדת הכספים – רוב.

דוד ביטן: הבקשה נתקבלה.

דוד ביטן: זה עבר.

דוד ביטן: "העברת הטיפול בנפגעי עבודה מהמוסד לביטוח לאומי לאחריות קופות החולים" – גם את זה האוצר מבקש להעביר לוועדת הכספים.

דוד ביטן: תסבירו למה.

<קריאה: כתוב: ועדת העבודה והרווחה.

דוד ביטן: לי כתוב: כספים, אחרי ישיבות אִתם.

<קריאה: יש לכם חוברות אחרות?

דוד ביטן: לא, לא עשינו ישיבות אִתם.

<קריאה: למה אתם לא מעדכנים?

איל ינון: אני מסביר: הטבלה שיש בפניכם מפרטת את הועדה המוסמכת לפי תקנון הכנסת והתקדימים.

איל ינון: יש פה הבנות אחרות שהן לגיטימיות.

מרב מיכאלי: שזה סביר, ההבנות האלה?

<קריאה: הבנות משפטיות?

איל ינון: לא, הן לא משפטיות.

איל ינון: הבנות פוליטיות.

מרב מיכאלי: אבל מבחינה משפטית הן סבירות?

איל ינון: כן.

איל ינון: אפשר לעשות את זה מבחינה משפטית.

איל ינון: זה לא משהו שאפשר להרים עליו דגל אדום.

דוד ביטן: בלי קשר, תסבירו למה זה עניין לוועדת הכספים.

דוד ביטן: ההסבר שלהם בעניין הזה משכנע דווקא.

קארין אלהרר: סליחה, אדוני היושב-ראש, אני מבקשת לדעת למה זה דחוף עכשיו להסדרים.

דוד ביטן: את יודעת מה, חלק מהדברים פה באמת לא דחופים.

דוד ביטן: אבל זה מה שיש כרגע.

דוד ביטן: אני מסכים אתך.

קארין אלהרר: אני רוצה לדעת למה זה קשור להסדרים.

<יעל מבורך: אז כמו שאמרתי, ההסבר לסוגיה הזאת הוא התייחסות כוללת לשלושת הסעיפים.

קארין אלהרר: למה העברה לקופת-חולים זה להסדרים?

<יעל מבורך: אני אסביר: הסוגיה הזאת היא סוגיה פיסקאלית.

<יעל מבורך: היא משנה את החוק של ההוצאה התקציבית לשנת 2016, ומגדילה אותה לכמעט ארבעה מיליארד שקל.

קארין אלהרר: יעל, אני מאוד מעריכה אותך.

קארין אלהרר: אני לא מצליחה להבין למה כל דבר - - - סוגיה פיסקאלית.

<יעל מבורך: לא, פה יש תיקון ספציפי שאומר: במקום שהתקציב יהיה 343 מיליארד שקל, הוא יהיה 348.

<יעל מבורך: אנחנו מגדילים בארבעה מיליארד שקל את ההוצאה, מחד.

<יעל מבורך: מצד שני, אנחנו מקטינים את ההכנסות של המדינה ושל המוסד לביטוח לאומי בחלקים האלה, ולוקחים עלינו את הוצאות אשפוז מדינה, למשל, את הוצאות אשפוז בגין לידה, כדי שבסופו של דבר, הגירעון של המוסד לביטוח לאומי יצטמצם, והדבר הזה יהיה שקוף לגירעון של המדינה.

<קריאה: אז מאיפה יש כסף להוריד את המע"מ באחוז?

קארין אלהרר: קופות-החולים ערוכות לדבר הזה?

קארין אלהרר: לטיפול בזה?

<יעל מבורך: זה עניין מימוני - - -

קארין אלהרר: מה זה, מימוני?

<קריאות: - - -

<קריאה: אבל תגידו מאיפה יש ארבעה וחצי מיליארד להוריד מע"מ באחוז.

אורן אסף חזן: אתה רואה סעיף-סעיף מאיפה יש.

<קריאה: צריך להבין שחוק ההסדרים מטפל בכל הנושאים שקשורים בסוף למספרים שמופיעים בתקציב.

<קריאה: המספרים האלה, בלי חלק מהחוקים שעוברים, אין להם שום משמעות ואין להם שום מהות.

<קריאה: בלי שהחוק הזה יעבור, המספרים שנאלצים לאשר בהצעת התקציב לא יכולים להיות מאושרים, כי אז הם לא מבטאים את המצב.

<קריאה: המצב הזה בא להתאים למספרים שמוגשים.

<קריאה: לכן הוא חייב להיות מאושר יחד עם הצעת התקציב.

משה גפני: אני מציע שבמשך כל השנה לא לדון בכלל בחוקים שיש להם היבט כספי, הכול צריך להכניס לחוק ההסדרים ואז זה משנה את המספרים בתקציב.

משה גפני: אני מציע שבמשך השנה ניסע לשווייץ.

משה גפני: נבוא רק לחוק ההסדרים.

דוד ביטן: רבותי, מי בעד ההצעה להעביר את זה לוועדת הכספים?

קארין אלהרר: אני בעד לפצל.

דוד ביטן: מי נגד?

דוד ביטן: בעד הבקשה להעברת "העברת הטיפול בנפגעי עבודה מהמוסד לביטוח לאומי לאחריות קופות החולים" לדיון בוועדת הכספים – רוב.

דוד ביטן: הבקשה נתקבלה.

דוד ביטן: "הפחתת מימון פעולות למניעת תאונות עבודה על-ידי המוסד לביטוח לאומי" – אנחנו מציעים להעביר את זה לוועדת הכספים, וזה באמת עניין כספי.

משה גפני: אני חבר בקואליציה.

משה גפני: הכול בסדר.

משה גפני: אני רק רוצה להגיד לחברי הכנסת, כאלה שבאו בשנים מאוחרות יותר – האוצר ישב כאן בוועדה, זה עוד היה בבניין הישן, הוא הסביר שאת אחות בריאות התלמיד צריך להעביר לחברה פרטית, לא להשאיר את זה במדינה במשרד החינוך.

משה גפני: למה?

משה גפני: הם הסבירו, קודמיהם, הם צעירים.

משה גפני: הם הסבירו שהשירות שהאחות בבית-הספר נותנת, יותר חשוב שזה יהיה על-ידי חברה פרטית, אז ייעלו את השירות, יהיה יותר יעיל ויותר טוב, ויקבלו שירות יותר טוב.

משה גפני: מאז זה עבר לחברה פרטית, המדינה כבר לא מממנת את זה, ומשום מה, כבר אין אחות בבית-הספר.

משה גפני: זה בדיוק מה שהולך לקרות עם נפגעי תאונות עבודה.

משה גפני: זה עובר לקופות-החולים.

משה גפני: השלב הראשון יהיה שהיום לא משלמים דמי השתתפות או השתתפות עצמית, בגלל שזה ביטוח לאומי, זה יעבור לקופות-החולים, ישלמו השתתפות עצמית, ואחרי זה בכלל כבר לא ייתנו.

משה גפני: רק שתדעו.

משה גפני: אני בעד, אני בקואליציה.

משה גפני: אני רק, כיושב-ראש ועדת הכספים, אדון על זה.

דוד ביטן: ואנחנו סומכים עליך.

דוד ביטן: אם אתה לא מבין את זה, אז אתה לא מבין את זה.

איילת נחמיאס ורבין: כן, סומכים עליו שהוא לא יעביר.

דוד ביטן: שלא יעביר את זה, כן.

משה גפני: לא, נעביר.

משה גפני: נהפוך את זה להטבה.

דוד ביטן: איך תהפוך להטבה?

משה גפני: מה זאת אומרת?

משה גפני: נגיד שנפגע תאונות עבודה יעבור לקופת-חולים, ישלמו לו כפול ממה שביטוח לאומי.

דוד ביטן: אה, אוקי.

דוד ביטן: זה טוב.

קארין אלהרר: גפני, איך אתה נותן יד לדבר הזה?

משה גפני: אני לא נותן יד.

משה גפני: אני מוכרח ללכת עם הקואליציה הזאת, אחרת אני אקבל ממשלה עם מע"מ אפס, על הדיור.

איילת נחמיאס ורבין: גפני, אני עלולה להיות נפגעת תאונות עבודה.

איילת נחמיאס ורבין: אתם עושים לי כאב ראש.

איילת נחמיאס ורבין: עצם העובדה שמדברים על הפחתת מימון פעולות למניעת תאונות עבודה – אנשי האוצר, אתם פשוט לא מבינים כמה עולות תאונות העבודה למדינה באמת, ואני רוצה להניח שאתם יודעים כמה עולות תאונות עבודה למדינה.

איילת נחמיאס ורבין: לדבר על הפחתת מימון פעולות לצורך מניעת תאונות עבודה – כל חברה שעוסקת באיזשהו היבט תפעולי, יודעת מה היא עושה כל שנה כדי למנוע – שלא לדבר כמובן על ממונה בטיחות, וכל הדברים האחרים, איך המדינה יכולה לבקש להפחית את הפעולות שנעשות לטובת הדבר הזה.

איילת נחמיאס ורבין: המניעה זה הדבר הכי זול.

איילת נחמיאס ורבין: נקודה.

דוד ביטן: יש בזה משהו, אבל זה דיון בוועדה.

איילת נחמיאס ורבין: לא.

איילת נחמיאס ורבין: זה דבר מהותי.

דוד ביטן: זה לא שייך לוועדת הכנסת.

איילת נחמיאס ורבין: זה לא להסדרים.

דוד ביטן: הכול זה לא להסדרים.

דוד ביטן: יש פה משהו להסדרים?

דוד ביטן: אולי איזה אחד-שניים.

קארין אלהרר: אני לא מצליחה להבין.

קארין אלהרר: השאלה היא אם אנחנו מקיימים פה דיון ענייני.

דוד ביטן: ענייני.

מרב מיכאלי: לא.

מרב מיכאלי: אם אתה בעצמך מסכים שזה לא להסדרים, אבל אתה אומר: מה לעשות?

מרב מיכאלי: - - -

דוד ביטן: לא אמרתי את זה.

דוד ביטן: אמרתי: יש סעיפים.

איילת נחמיאס ורבין: כי אחרת, בואו נסגור את הישיבה, ביטן.

דוד ביטן: אמרתי: יש סעיפים.

דוד ביטן: לא גיליתי את דעתי איזה סעיפים.

איילת נחמיאס ורבין: גילית, גילית, יקירי.

איילת נחמיאס ורבין: זה כמו ההצבעה שלא היתה לפני כמה שבועות.

איילת נחמיאס ורבין: עזוב, נו.

איילת נחמיאס ורבין: גילית, גילית, לא נורא, אנחנו אוהבים אותך.

רחל עזריה: דוד ביטן לא גילה.

איילת נחמיאס ורבין: לא גילה.

איילת נחמיאס ורבין: לא גילה.

איילת נחמיאס ורבין: רחל, יקירה, לא צריך לעזור לו בנקודה הזאת.

יואב קיש: "הוא לא ידע".

יואב קיש: "ביטן לא ידע".

דוד ביטן: אתם רוצים לשמוע בדיחה על איווט?

דוד ביטן: אבל אל תגלו לו כלום.

דוד ביטן: אולי שמעתם אותה.

דוד ביטן: אלוהים קורא למלאך המוות, אומר לו: שמע חביבי, לך למטה, רחוב נורדאו 20 בנתניה, קח את איווט.

דוד ביטן: מלאך המוות יורד, 12 בלילה, דופק בדלת.

דוד ביטן: פותח איווט אומר לו: כן?

דוד ביטן: אומר לו: שמע, אני מלאך המוות, בוא אתי.

דוד ביטן: נתן לו מכות רצח.

דוד ביטן: עלה למעלה, כולו חבול.

דוד ביטן: אלוהים אומר לו: מה קרה?

דוד ביטן: אומר לו: מה שלחת אותי לאיווט?

דוד ביטן: נתן לי מכות וזה.

דוד ביטן: הוא אומר לו: אני מקווה שלא אמרת לו שאני שלחתי אותך.

דוד ביטן: רק שאני לא אסתבך עם איווט עכשיו.

מרב מיכאלי: זו היתה דוגמה לתאונת עבודה, אני מבינה.

קארין אלהרר: אדוני היושב-ראש, עניינית, מישהו חושב שזה נושא להסדרים?

מרב מיכאלי: כן, כי זה חיסכון של כסף.

מרב מיכאלי: אבל זה לא הגיוני שלפי זה זה יעבוד.

קארין אלהרר: אני לא מצליחה להבין איך מניעת תאונות עבודה זה לא חיסכון של כסף.

<איתי טמקין: אין פה הפחתת מימון של מניעת תאונות עבודה.

קארין אלהרר: אז למה קוראים לזה ככה?

איילת נחמיאס ורבין: אני מתה על זה: ככה קוראים לזה, אבל זה לא זה.

איילת נחמיאס ורבין: רגע, אני אשים את המשקפיים, שאני אוכל להקשיב לך - - -

<איתי טמקין: אני מדבר גם על נושאים: 16 ו-17.

<איתי טמקין: אין פה שינוי בזכויות שאזרח מקבל.

איילת נחמיאס ורבין: הן רק ימומשו בקופות-חולים.

מרב מיכאלי: ומה במניעת תאונות עבודה?

<איתי טמקין: נבדוק.

מרב מיכאלי: מה זה, "נבדוק"?

מרב מיכאלי: לא הבנתי.

<קריאה: "הפחתת מימון פעולות" יעבור גם לקופת-חולים?

<איתי טמקין: אני לא יודע, אני אבדוק לאן זה יעבור.

אורן אסף חזן: אני יודע שההצתה שלי אולי קצת מאוחרת בשעה הזו, אבל במקום לטפל בבעיה של ביטוח לאומי פשוט לוקחים ממנו?

אורן אסף חזן: - - -

דוד ביטן: אתה יודע באיזה משבר קופות-החולים נמצאות?

אורן אסף חזן: אדוני היושב-ראש, אני לא יכול להצביע בעד הדבר הזה.

איילת נחמיאס ורבין: יושבים פה אנשים טובים ורציניים.

איילת נחמיאס ורבין: הם לא יכולים לתת תשובות כי בחלק מהדברים האלה לא הם מטפלים.

איילת נחמיאס ורבין: עם כל הכבוד, למה אנחנו צריכים להחליט בנושא הזה?

אורן אסף חזן: אני לא יכול להצביע על דבר כזה, דוד.

דוד ביטן: אתם יודעים מה?

דוד ביטן: שכנעתם אותי.

דוד ביטן: בואו נפצל את הסעיף הזה.

דוד ביטן: אתם לא נותנים תשובות, חבר'ה.

דוד ביטן: או תנו תשובות או שאני מפצל.

<קריאה: רועי, תגיש רביזיה.

<קריאה: תפצל, תגיש רביזיה, ונדבר על זה אחרי שתדעו מה אתם רוצים בכלל.

דוד ביטן: אתם לא נותנים תשובות.

דוד ביטן: אז מה אתם רוצים שאני אעשה?

<יעל מבורך: מה השאלה?

איילת נחמיאס ורבין: תענו: מה אומר הסעיף של הפחתת מימון הפעולות?

מרב מיכאלי: אמרתם שזו לא הפחתה.

מרב מיכאלי: אז מה זה כן, אם זה לא הפחתה?

רועי פולקמן: דוד, נשמע תשובות.

רועי פולקמן: אם אין תשובות טובות - - -

דוד ביטן: רבותי, נעביר את זה לסוף.

איילת נחמיאס ורבין: אני אומרת את זה לקואליציה ולמשרד האוצר: אני מניחה שראש אגף התקציבים עייף - - - ביטן, סליחה, יושבים פה אנשים טובים ומצוינים.

איילת נחמיאס ורבין: אבל עם כל הכבוד, גם אם ראש אגף התקציבים עייף, גם אנחנו עייפים.

איילת נחמיאס ורבין: שישבו פה ויעבירו את חוק ההסדרים כמו שצריך.

איילת נחמיאס ורבין: או לא.

דוד ביטן: רבותי, אני מעביר את זה לסוף.

דוד ביטן: בינתיים אם אין לכם תשובות, אני לא יכול להעביר את זה.

דוד ביטן: "צמצום הזכאות לדמי אבטלה לצעירים עד גיל 35" – ההצעה להעביר את זה לוועדת העבודה והרווחה.

דוד ביטן: גפני, בסדר?

דוד ביטן: זה לא אצלך.

משה גפני: בהתחלה זה היה אצלי.

משה גפני: אמרתי: אין בעיה, שיעבירו את זה אלי.

<קריאות: - - -

אורן אסף חזן: מה שחשוב, שכל התקציב הוא חברתי.

אורן אסף חזן: זה חשוב.

אורן אסף חזן: הוא בעיקר חברתי לצעירים.

איילת נחמיאס ורבין: - - - גזירות.

אורן אסף חזן: גזירות?

איילת נחמיאס ורבין: אה, אין גזירות.

איילת נחמיאס ורבין: רק גזרים.

אורן אסף חזן: יש בו נגזרות אולי.

יואב קיש: ראשית, אני מופתע שזה לא הולך לוועדת הכספים.

משה גפני: בהתחלה זה היה בוועדת הכספים.

יואב קיש: אבל נעבור את ההפתעה הזו, ועכשיו נדבר לעיקר.

יואב קיש: אני מתנגד לסף הזה בחוק ההסדרים.

יואב קיש: אני חושב שנושא של פגיעה בזכאות לדמי אבטלה לא יכול לבוא כחלק מהסל הכבד שאנחנו מנסים להעביר פה.

יואב קיש: ש פה משמעויות כבדות, בעיקר פגיעה בצעירים.

יואב קיש: ופגיעה בדמי אבטלה בצעירים – להביא את זה כחבילה ולהגיד זה בסדר.

יואב קיש: אפשר להיכנס לנושא.

יואב קיש: אני לא בטוח שאנחנו יכולים לעשות את זה בשעה כזו ובוועדת הכנסת, אבל צעירים עוברים עבודות.

יואב קיש: לא תמיד מוצאים את עצמם עד גיל 30 בדרישה ל-24 חודש מתוך 30.

יואב קיש: החבר'ה הצעירים לפעמים מחליפים עבודות ויש פה פגיעה מהותית בציבור הצעיר בנקודה קשה בחייו.

יואב קיש: הוא בן-אדם שיצא מהבית, שכר דירה, ועכשיו הוא צריך להתמודד עם אבטלה לפרק זמן מסוים.

יואב קיש: ופה אנחנו פוגעים לו בזכות הזו.

יואב קיש: יכול להיות שזה נכון.

יואב קיש: לא נכון לעשות את זה בחוק הסדרים.

רועי פולקמן: יואב, ההערות נכונות וצריך לדבר עליהן.

רועי פולקמן: אבל תקציב, ולא סתם בשביל זה קיים כל המודל הזה - - -

אורן אסף חזן: אז לוקחים את אלה שחובטים בהם תמיד, וחובטים בהם עוד קצת.

רועי פולקמן: לא, ממש לא.

רועי פולקמן: אבל יש גזרים ויש מקלות.

רועי פולקמן: אתה אומר: בתוך שוק העבודה, כשאתה רוצה להעלות זכאויות לקבוצות מסוימות, לפעמים לתת הטבות מס, להעלות קצבאות, אז אתה אומר: יש קבוצות אוכלוסיה, צעירים, שהם יכולים לעבוד וכולי, ואתה אומר: אני מייעל.

רועי פולקמן: זה נעשה על בסיס הרבה מאוד עבודת רקע.

רועי פולקמן: היא תוצג בוועדה, ואם נחשוב שזה לא טוב, נתווכח על זה.

אורן אסף חזן: פולקמן, יש לי שאלה אליך.

אורן אסף חזן: שאלה אמתית.

אורן אסף חזן: אתה הסתכלת על מערכת ההשכלה הגבוהה בישראל היום?

אורן אסף חזן: אתה ראית את חתך הגילאים שעלה?

אורן אסף חזן: אתה יודע למה הוא עלה?

אורן אסף חזן: כי צעירים עובדים את נפשם כדי לממן לימודים.

אורן אסף חזן: חתך הגילאים שאתה מדבר עליו היום – הרבה מתוכם לומדים ולא יכולים.

אורן אסף חזן: האחרים שכבר יצאו ממעגל הלמידה, שלא מצליחים לקנות דירה, שמתמודדים עם יוקר המחיה, גם בהם אתה רוצה לפגוע.

אורן אסף חזן: אני לא מקבל את הסבר החבילה שלך שכדי לעזור לחלשים יותר, נפגע בחלשים אחרים.

אורן אסף חזן: אני נגד הדבר הזה.

יואב קיש: היושב-ראש, אני מבקש את זכות הדיבור.

יואב קיש: אני רוצה לסיים את הנקודה.

יואב קיש: הנקודה היא מאוד פשוטה: הפגיעה הקשה בצעירים בנושא תשלום דמי אבטלה לא יכולה להיכנס למתווה חוק ההסדרים.

יואב קיש: נקודה.

יואב קיש: לא מוכן לזה.

יואב קיש: תיקחו במקומות האחרים, או שאל תיתנו במקומות אחרים.

רועי פולקמן: - - -

יואב קיש: תלך בחקיקה.

יואב קיש: אל תלך עם ראש בקיר במקום הזה.

יואב קיש: רועי, זה לא נכון.

יואב קיש: אתה בעצמך לא שלם עם זה, ואל תכפו את זה עלינו.

יואב קיש: הסעיף הזה מפוצל.

יואב קיש: תודה רבה.

דוד ביטן: מי בעד פיצול הסעיף?

<קריאות: - - -

דוד ביטן: מי נגד?

<קריאות: - - -

אורן אסף חזן: אדוני, פולקמן ונציגי האוצר, אם אתם לא יודעים לענות באותו רגע מה המשמעויות, אנחנו לא נותנים לכם.

אורן אסף חזן: סליחה.

רועי פולקמן: תן צ'אנס לענות.

דוד ביטן: תגיש רביזיה.

אורן אסף חזן: בבקשה, השעון דופק.

רועי פולקמן: תן לה שנייה לענות על זה.

<יעל מבורך: בסופו של דבר, לתקציב יש תוספות וגם יש לו מקורות שמממנים אותו.

<יעל מבורך: אי אפשר להעביר תקציב - - -

דוד ביטן: הכול נכון.

דוד ביטן: אז תבחרו סדרי עדיפויות אחרים.

דוד ביטן: לא דווקא זה.

אורן אסף חזן: תמצאו מקום אחר.

אורן אסף חזן: הרגנו את הצעירים במדינת ישראל.

אורן אסף חזן: תמצאו מקום אחר.

דוד ביטן: - - - בקריאה השנייה והשלישית.

אורן אסף חזן: תמצאו מקום אחר.

אורן אסף חזן: יש לכם מספיק כסף היום.

אורן אסף חזן: - - -

נורית קורן: - - - ששר האוצר אמר והבטיח כל-כך הרבה דברים - - - ודווקא לצעירים - - -

דוד ביטן: "הגברת מימוש זכות השיבוב של המוסד לביטוח לאומי מהאחראי לנזק שבשלו שולמה גמלה" – קיש, אתה לא חייב לדווח - - -

משה גפני: אדוני היושב-ראש, יש לי בקשה: ארבעת הסעיפים האחרים של ביטוח לאומי - - -

דוד ביטן: 20, 21 ו-22 זה לוועדת העבודה והרווחה.

משה גפני: 19, 20, 21 ו-22.

דוד ביטן: לא 19.

דוד ביטן: 19 זה לוועדת הכספים.

דוד ביטן: השאר לוועדת העבודה והרווחה.

משה גפני: לפני שאתה אומר איפה.

משה גפני: 19, 20, 21 ו-22 – ארבעת החוקים הבאים הם ביטוח לאומי.

משה גפני: אני מציע אחד מהשניים: או שכל הארבעה עוברים לוועדת הכספים, או שכל הארבעה עוברים לוועדת העבודה והרווחה.

דוד ביטן: יעל, תסבירי למה רציתם דווקא את זה בכספים.

אורן אסף חזן: 20 זה פר אקסלנס ועדת הכספים.

אורן אסף חזן: מה זאת אומרת?

דוד ביטן: טוב, בוא נעביר לוועדת העבודה והרווחה את כולם.

דוד ביטן: מי בעד להעביר את 19, 20, 21 ו-22 לוועדת העבודה והרווחה?

אורן אסף חזן: לא, לכספים.

אורן אסף חזן: הרב גפני, לכספים.

אורן אסף חזן: למה העבודה והרווחה?

משה גפני: זה לא כספים - - -

דוד ביטן: העבודה והרווחה – מי בעד?

אורן אסף חזן: אז אני לא מצביע לעבודה והרווחה.

אורן אסף חזן: סליחה, אדוני היושב-ראש, אני רוצה להצביע שזה יעבור לכספים.

דוד ביטן: למה?

אורן אסף חזן: ככה.

דוד ביטן: דווקא עושה הפוך?

אורן אסף חזן: לא, חלילה.

אורן אסף חזן: אני לא עושה דווקא.

אורן אסף חזן: כי כמו שאמר הרב גפני, לא יתכן שאנחנו חברי ועדת הכספים, שגם ככה צריכים להתיישר עם האוצר כל הזמן, כשיש מקום שבו אפשר גם לבוא ממקום של טובות לציבור, זה נלקח מאתנו.

דוד ביטן: איזה טובות?

דוד ביטן: זה טובה?

אורן אסף חזן: הסעיף של העצמאים הוא סעיף מהפכני, שהוא נטו קשור בוועדת הכספים, בהליך שלו, בתהליך שלו.

אורן אסף חזן: אני מבקש להצביע לוועדת הכספים.

אורן אסף חזן: סעיף 20.

דוד ביטן: סעיף 20 זה לוועדת העבודה והרווחה.

אורן אסף חזן: תסביר לי למה לוועדת העבודה והרווחה.

דוד ביטן: כי זו ההמלצה גם של הייעוץ המשפטי.

דוד ביטן: אז אם כבר יש הסכמה בין האוצר לייעוץ המשפטי, אנחנו צריכים להיות נגד?

אורן אסף חזן: אז בסדר, יש הסכמה בינם לבינם.

אורן אסף חזן: אין הסכמה עם חברי הכנסת.

דוד ביטן: אין בעיה.

דוד ביטן: תצביע נגד.

דוד ביטן: מי בעד ש-19, 20, 21 ו-22, כולם ביחד, ילכו לוועדת העבודה והרווחה?

דוד ביטן: רוצים להיות נגד?

דוד ביטן: בבקשה.

דוד ביטן: אין בעיה.

אורן אסף חזן: יואב, אתה לא שם לב מה קורה פה.

אורן אסף חזן: יואב, אנחנו רוצים - - - לקבל גזירות על הראש.

אורן אסף חזן: אני לא רוצה - - -

דוד ביטן: אורן, אתה לא חייב לדבר כל - - -.

דוד ביטן: שמעתי אותך.

דוד ביטן: עכשיו אתה מפריע גם לאחרים.

יואב קיש: אז אמרו: או זה או זה.

אורן אסף חזן: לא.

אורן אסף חזן: מה זה, או זה או זה?

יואב קיש: הכול.

יואב קיש: כל הסעיפים.

דוד ביטן: אוקי, אז בוא נעשה פשרה.

דוד ביטן: 19 לכספים - -

משה גפני: לא, לא.

משה גפני: אני לא מסכים.

אורן אסף חזן: 20 לכספים.

דוד ביטן: 20, 21, 22 לעבודה והרווחה.

משה גפני: אני לא מסכים.

משה גפני: זו אפליה נגד אשכנזים.

משה גפני: למה?

אורן אסף חזן: סליחה, אני לא אשכנזי ואני אתך בוועדה.

משה גפני: אדוני היושב-ראש, זה פשוט לא יכול להיות.

משה גפני: זו אפליה ממש.

אורן אסף חזן: מפלים את ועדת הכספים.

משה גפני: החוקים הבאים זה הטבות ממש, משמעותיות.

משה גפני: השיבוב זה החמרה.

משה גפני: אתם לא יכולים לעשות לי דבר כזה.

משה גפני: אם אתם רוצים לעבודה ורווחה, תעבירו לעבודה ורווחה.

משה גפני: לא מתווכח.

משה גפני: אבל אתה לא יכול לעשות לי דבר כזה.

אורן אסף חזן: זה לא הגיוני שאני רק אצטרך להסביר לאנשים למה אני נותן להם גזירות ולא יכול - - -

משה גפני: דרך אגב, זה לא בגלל שאני אשכנזי.

משה גפני: זה דווקא בגלל שאני מרוקאי.

דוד ביטן: הוא פתאום קופץ לי.

דוד ביטן: אז אני רוצה להעביר את הכול.

דוד ביטן: זה בסדר מבחינתך?

אורן אסף חזן: לכספים?

אורן אסף חזן: אין בעיה.

דוד ביטן: לא לכספים.

דוד ביטן: לוועדת העבודה והרווחה.

<קריאות: לעבודה והרווחה.

<קריאות: יאללה.

אורן אסף חזן: לא מוכן.

<קריאות: - - - נשאיר את זה לסוף.

דוד ביטן: תראה על מה מתווכחים.

דוד ביטן: טוב, מי בעד להעביר את 19, 20, 21 ו-22 לוועדת העבודה והרווחה?

דוד ביטן: בעד הבקשה להעברת הנושאים: "הגברת מימוש זכות השיבוב של המוסד לביטוח לאומי מהאחראי לנזק שבשלו שולמה גמלה"; "הגדלת דמי ביטוח לאומי הנגבים מעצמאיים ויצירת קרן לתשלום דמי אבטלה לעצמאיים"; "דיווח מקוון של מעסיקים למוסד לביטוח לאומי"; תוספת לגמלת הבטחת הכנסה למקבלי קצבת זקנה ולקשישים" לדיון בוועדת העבודה והרווחה – רוב.

דוד ביטן: הבקשה נתקבלה.

<קריאה: כמו שגפני אמר.

דוד ביטן: גפני, עכשיו אתה מבסוט?

אורן אסף חזן: אני נגד.

דוד ביטן: בסדר.

דוד ביטן: תצביע נגד.

דוד ביטן: אין בעיה.

דוד ביטן: אתה נגד גפני - - -

אורן אסף חזן: לא, אני לא נגד גפני.

אורן אסף חזן: אני נגד העובדה שאני, כחבר ועדת הכספים, צריך לעבוד נגד הציבור ורק להסביר לו גזירות.

אורן אסף חזן: - - -

דוד ביטן: - - - אנחנו חברי כנסת - - -

אורן אסף חזן: נו, באמת.

אורן אסף חזן: אתה חבר כנסת וכולנו לוקחים לך את כל הקרדיט - - -

דוד ביטן: פרק ז': פיתוח לאומי – "הסדרת התקציב המועבר לקק"ל לטובת פיתוח ודיור" – זה או כספים או כלכלה.

מרב מיכאלי: כלכלה.

מרב מיכאלי: בטח כלכלה.

<קריאות: ברור שלכלכלה.

אורן אסף חזן: מר גפני, כזה מהר אתה מוותר?

משה גפני: אני לא מוותר על כלום.

משה גפני: אני לא מתערב.

דוד ביטן: מהי המלצת האוצר?

<יעל מבורך: ככלל, מכיוון שמדובר במיליארד שקל - - - אנחנו מבקשים שזה יהיה בכספים.

<קריאות: - - -

דוד ביטן: נשאיר את זה לסוף.

דוד ביטן: פרק ח': תכנית תקציב תלת-שנתית: "הכנת תכנית תקציב תלת-שנתית (נומרטור)" – את זה אנחנו רוצים להעביר לכספים.

משה גפני: מה יצא עם קק"ל?

דוד ביטן: קק"ל, אמרנו לסוף.

אורן אסף חזן: למה לסוף?

אורן אסף חזן: מה הבעיה להצביע על זה עכשיו?

אורן אסף חזן: למה לא להצביע?

אורן אסף חזן: כל דבר לסוף?

יואב קיש: לא.

יואב קיש: לא.

יואב קיש: לסוף.

יואב קיש: הוא צודק, אורן.

יואב קיש: זה חשוב.

יואב קיש: תן לו.

אורן אסף חזן: דוד ביטן, אני אוהב אותך.

דוד ביטן: מי בעד ה"נומרטור" לכספים?

מרב מיכאלי: גם זה לא צריך להיות בחוק ההסדרים.

מרב מיכאלי: אין שום דחיפות.

דוד ביטן: למה?

דוד ביטן: זה דווקא טוב שיהיה בחוק ההסדרים.

משה גפני: זה דווקא נראה לי טוב לחוק הרפורמי.

דוד ביטן: זה דווקא מצוין לחוק ההסדרים.

דוד ביטן: זה במקרה, כן.

דוד ביטן: מי נגד?

דוד ביטן: בעד הבקשה להעברת "הכנת תכנית תקציב תלת-שנתית (נומרטור)" לדיון בוועדת הכספים – פה אחד.

דוד ביטן: פה אחד.

דוד ביטן: פרק ט': שונות – "תמלוגים המשולמים על-ידי רשות שדות התעופה לאוצר המדינה" – ההמלצה היא להעביר את זה לכספים.

מרב מיכאלי: למה לכספים?

מרב מיכאלי: כתוב: כלכלה.

אורן אסף חזן: כספים.

<יעל מבורך: אם אפשר להתייחס לרשות שדות התעופה, גם לסעיף הזה יש משמעות פיסקאלית של חצי מיליארד שקל בתקציב.

<יעל מבורך: בעצם מדובר בתמלוגים שאינם אגרות לנוסע של רשות שדות התעופה והקדמה חד-פעמית.

<אסי מסינג: תוספת נוספת – תהיה שם התייחסות לנושא הקופה המרכזית לקצבה של עובדי רשות שדות התעופה, ובשניהם ההתייחסות מתאימה לוועדת - - -

איתן כבל: אדוני היושב-ראש, ברשותך, אני רוצה לפנות ליועץ המשפטי.

איתן כבל: אדוני היועץ המשפטי, עוד לא נגענו בנושאי ליבה שנוגעים לוועדת הכלכלה.

איתן כבל: יש לכם רוב – פזרו אותנו ונלך.

איתן כבל: לא קרה כלום.

איתן כבל: זה לא העניין.

איתן כבל: החיים לא נגמרים.

איתן כבל: אתם רוצים את המשחק הזה, שאנחנו נעשה את מה שאנחנו רוצים?

איתן כבל: בבקשה.

יואב קיש: איתן, זה לא נכון.

יואב קיש: אנחנו מתייחסים עניינית.

איתן כבל: תסלח לי.

איתן כבל: ממש.

איתן כבל: תרשה לי.

יואב קיש: לפני רגע ראית מה היה.

איתן כבל: ממש ראיתי.

איתן כבל: אני מבקש ממך את הדבר הבא: אני מאמין בכללים, כללים מסודרים.

איתן כבל: אז אתה יודע כשאתה לוקח פעם אחת – בסדר, פעמיים – מבינים את המשחק, אנחנו פוליטיקאים בסופו של עניין.

איתן כבל: אבל אי אפשר לשחק פה, ואתה כמו איזה מנצח שמשחק בעניין הזה.

איתן כבל: ברשותך, אתה גם חבר כנסת.

איתן כבל: אנחנו כולנו חברי כנסת.

איתן כבל: כתוב פה: "כלכלה".

איתן כבל: מה העניין?

איתן כבל: אין כמעט דבר שאתה אומר: הוא לא צריך להיות בכספים.

דוד ביטן: אבל זה ממש כספים.

איתן כבל: אבל גם זה ממש, כמו: קק"ל, כמו אחרים.

דוד ביטן: הגדלת תמלוגים זה כספים.

איתן כבל: למה מצא לנכון היועץ המשפטי של הכנסת?

איתן כבל: - - -

דוד ביטן: לא יודע, אז אני שאלתי אותו.

דוד ביטן: זה נראה לי מאוד משונה.

דוד ביטן: בגלל שרשות שדות התעופה שייכת באמת לכלכלה.

דוד ביטן: אבל במקרה הזה זה הגדלת - - -

איתן כבל: אבל זה תמיד במקרה מגיע לכסף.

דוד ביטן: אז זה רק כספים.

דוד ביטן: אין פה דיון שקשור לרשות שדות התעופה, למעט ההחלטה על הגדלת התמלוגים.

איתן כבל: אבל בדיוק אותו דבר אפשר להגיד על חוק "הקורנפלקס", שהוא החוק הכי משמעותי שיש פה.

איתן כבל: בסוף-בסוף הוא יוקר מחיה.

איתן כבל: אבל יש כללים, אומרים מי מביא את זה, מביא את זה משרד הבריאות, יש לזה השלכות שנובעות – זה לא כך.

<קריאה: לא מביא את זה משרד הבריאות.

<קריאה: מביא את זה משרד הכלכלה.

דוד ביטן: אני מבין את התרעומת שלך, אבל זה נושא של הקצבה ואפשר להעביר את זה לכספים.

דוד ביטן: מי בעד להעביר את זה לכספים?

יואב קיש: איתן, אני חושב שאנחנו מתייחסים עניינית.

יואב קיש: אני הצבעתי בניגוד – אורן ואני הצבענו בניגוד, ואנחנו מתייחסים.

יואב קיש: ברגע שמדובר בסכומים של מיליארד שקל וחצי מיליארד שקל, אני חושב שזה צריך להיות בוועדת הכספים.

יואב קיש: נכון, מה לעשות?

יואב קיש: זה כספים.

יואב קיש: זו דעתי.

יואב קיש: וזה עניינית, איתן.

יואב קיש: אם זה היה חמישה מיליון שקל הייתי מסתכל על זה אחרת.

אורן אסף חזן: זה לא רק עניין הסכום.

אורן אסף חזן: אם היה מדובר בהסדרת מערכת היחסים – אתה צודק.

אורן אסף חזן: אבל לא בזה מדובר.

איתן כבל: זה לא דבר שאני מתאבד עליו.

איתן כבל: זה לא כזה בשבילי - - - יש מגמה לא נעימה בוועדה.

יואב קיש: זה לא נכון.

יואב קיש: לפני רגע ראית, אורן הצביע - - -

איתן כבל: אבל זה לא בא ממקום כזה.

איתן כבל: באמת.

איתן כבל: שנינו מבינים עניין.

דוד ביטן: מי בעד להעביר את זה לכספים?

דוד ביטן: מי נגד?

דוד ביטן: בעד הבקשה להעברת "תמלוגים המשולמים על-ידי רשות שדות התעופה לאוצר המדינה" לדיון בוועדת הכספים – רוב.

דוד ביטן: הבקשה נתקבלה.

דוד ביטן: "דחיית חוק יום חינוך ארוך ולימודי העשרה" – אני מבקש להעביר את זה לוועדת החינוך.

נורית קורן: אני רוצה לדעת למה לא יכולים למצוא משהו אחר.

נורית קורן: הגיע הזמן שסוף-סוף החוק הזה, המסכן הזה, שמשנת 1997 כבר ייושם.

איילת נחמיאס ורבין: אוי, מלאכתן של צדיקות.

נורית קורן: הרי יוקר המחיה – זה יוקר המחיה.

איילת נחמיאס ורבין: מלאכתן של צדיקות, חברתי נורית קורן.

נורית קורן: סליחה, גם לי מותר.

איילת נחמיאס ורבין: לא, אני בעדך.

מרב מיכאלי: להיפך, אנחנו מחזקות אותך.

אורן אסף חזן: ייאמר לזכותה שהיא גם דיברה עם ראש הממשלה על זה.

מרב מיכאלי: והרבה זה עזר לה.

מרב מיכאלי: זה ממש עזר לה.

מרב מיכאלי: היא דיברה על זה עם ראש הממשלה.

מרב מיכאלי: וואו.

אורן אסף חזן: בוא נצביע ביחד להפיל ואולי זה יעזור.

מרב מיכאלי: הו, קדימה.

אורן אסף חזן: את רואה שאני לא מפחד מכלום, נכון?

אורן אסף חזן: באנו להיות ענייניים.

מרב מיכאלי: אני בעד.

אורן אסף חזן: זה שאתם עוד לא מסתכלים עלי ככזה - - -

נורית קורן: - - - כל המשפחות עם כל הילדים – הגיע הזמן.

נורית קורן: אנחנו לא באנו לכאן רק בשביל לעשות רפורמות של קורנפלקס.

נורית קורן: יש גם את הדבר הזה.

נורית קורן: הגיע הזמן.

רועי פולקמן: נורית, אז בואי נבטל סייעת שנייה.

רועי פולקמן: מה את אומרת?

רועי פולקמן: וגם את הסרדינים, בואו נבטל.

רועי פולקמן: העולם הוא עולם של מגבלות.

<קריאות: - - -

אורן אסף חזן: פולקמן, אני לא רוצה לתקוף אותך אישית, אבל עם כל הכבוד לפקידי האוצר, הם לא יחליטו בשבילנו מה עדיף ומי עדיף.

<קריאות: - - -

רחל עזריה: סליחה, אתם רוצים להגדיל את הגירעון ולהעביר את זה לדור הבא והם יצטרכו לשלם את החובות שלנו?

רחל עזריה: אני לא מבינה - - -

איילת נחמיאס ורבין: רחל, קודם כל, אתם הגדלתם את הגירעון.

איילת נחמיאס ורבין: בואי נתחיל מזה - - -

רחל עזריה: בואי נדבר על מי התחיל לדבר על להגדיל את הגירעון - - -

אורן אסף חזן: אבל מה זה משנה?

אורן אסף חזן: כרגע אין.

איילת נחמיאס ורבין: - - -

רחל עזריה: אבל זה לא עובד ככה.

רחל עזריה: איילת, את באה מהעולם העסקי, את יודעת שלקחת הלוואה על חשבון הדור הבא זה חסר אחריות.

איילת נחמיאס ורבין: אבל אתם הגדלתם את הגירעון - - -

רחל עזריה: אז את מציעה להגדיל עוד?

איילת נחמיאס ורבין: סליחה, הגדלתם אותו לכספים קואליציוניים.

איילת נחמיאס ורבין: הגדלתם אותו למה שנוח לכם.

רחל עזריה: אל תגידי: הגדלתם אותו לכספים קואליציוניים, כשאנחנו המפלגה היחידה שלא לקחה שום - - -

אורן אסף חזן: אה, באמת, נו.

אורן אסף חזן: מספיק, נו.

אורן אסף חזן: כל הקופה אצלך ביד, את צריכה כספים קואליציוניים?

<קריאות: - - -

יואב קיש: סליחה, אפשר שאלה מהאוצר?

דוד ביטן: רבותי, מי בעד להעביר את זה?

דוד ביטן: - - -

<קריאות: - - -

אורן אסף חזן: אני מבקש לפצל.

יואב קיש: שאלת הבהרה קצרה לאוצר: מהי העלות התקציבית של החוק הזה?

<יעל מבורך: שלושה מיליארד שקל.

מרב מיכאלי: מעולה.

מרב מיכאלי: סליחה, שר האוצר אמר במליאה היום שיש עודפי מסים - - -

אורן אסף חזן: היום בבוקר עמדה החברה שלנו, הסגנית, בערוץ הטלוויזיה מולי, ואמרה שיש עודפים של שלושה מיליארד לפחות בכל המשרדים.

אורן אסף חזן: נמצא הפתרון.

אורן אסף חזן: סליחה, אפשר להוציא את הראיון שלה ב"אורלי וגיא"?

אורן אסף חזן: היא אמרה שחור על גבי לבן.

<קריאות: - - -

מרב מיכאלי: יש עוד הצעה: במקום להוריד מע"מ בארבעה מיליארד, שיעשו את החוק חינוך חינם.

דוד ביטן: מי בעד הצעת היושב-ראש להעביר את זה לוועדת החינוך?

<קריאה: בלי פיצול?

דוד ביטן: מה יש פה לפצל?

דוד ביטן: את לא קולטת?

דוד ביטן: מה יש פה לפצל?

דוד ביטן: אין פה עניין לפיצול, כי אם את לא מאריכה את החוק עכשיו אז את צריכה ליישם אותו.

<קריאות: - - -

דוד ביטן: מי נגד?

<קריאות: - - -

<קריאות: בעד הבקשה להעברת "דחיית חוק יום חינוך ארוך ולימודי העשרה" לדיון בוועדת החינוך, התרבות והספורט – רוב.

<קריאות: הבקשה נתקבלה.

דוד ביטן: "תקצוב מוסדות חינוך מוכרים לא רשמיים (חוק נהרי)" – אני מציע להעביר את זה לוועדת החינוך.

דוד ביטן: מי בעד?

<קריאה: רגע, בתלות במתווה הגז, שהוא יחתום על הגז.

<קריאה: הוא חותם על הגז 52, אז אני מצביע.

דוד ביטן: מי נגד?

איילת נחמיאס ורבין: אני אומרת: זה תמורת יישום חוק יום חינוך ארוך.

דוד ביטן: אז אתם נגד או בעד?

דוד ביטן: הם לא הצביעו פשוט.

דוד ביטן: תרשמי: לא הצביעו.

דוד ביטן: בעד הבקשה להעברת "תקצוב מוסדות חינוך מוכרים לא רשמיים (חוק נהרי)" לדיון בוועדת החינוך, התרבות והספורט – פה אחד.

דוד ביטן: "העברת תשלומים מהמדינה לרשויות המקומיות" – אנחנו מציעים להעביר את זה לוועדת הפנים.

דוד ביטן: מי בעד?

דוד ביטן: מי נגד?

מרב מיכאלי: צריך לפצל את הדבר הנורא הזה ולבטל אותו.

מרב מיכאלי: בעד הבקשה להעברת "העברת תשלומים מהמדינה לרשויות המקומיות" לדיון בוועדת הפנים והגנת הסביבה – רוב.

מרב מיכאלי: הבקשה נתקבלה.

דוד ביטן: "פרק י': תחילה" – מי בעד להעביר את זה לוועדת הכספים?

דוד ביטן: בעד הבקשה להעברת פרק י': תחילה" לדיון בוועדת הכספים – פה אחד.

דוד ביטן: חמש דקות הפסקה, ויש סעיפים שלא סיימנו.

דוד ביטן: אנחנו נפסיק את הישיבה.

דוד ביטן: יש כל מיני בעיות שיש אתן כל מיני דברים.

דוד ביטן: אנחנו נודיע לכם מתי הישיבה תימשך, אולי בשבוע הבא.

איל ינון: אני אסביר.

איל ינון: ניתן היה להביא למליאה בהודעה את הנושאים שלגביהם כבר החלטתם.

איל ינון: על מה שיש הסכמות, ועל מה שהוצבע, ועל מה שהוחלט בוועדה, ניתן היה להביא את זה למליאה.

איל ינון: ורוב הדברים דורשים רק הודעה במליאה.

איל ינון: לגבי הניתובים בוועדות, לגבי הפיצולים המהותיים, אלה שהיו מוסכמים מראש ולא נתונים למחלוקת היה צריך גם להצביע במליאה.

איל ינון: אבל הוחלט אי שם בחלונות הגבוהים, שעד שאין סגירה של כל המערכת הזאת לא רוצים להביא את זה למליאה.

איל ינון: המשמעות היא שהוועדות לא תוכלנה להתחיל לעבוד בתחילת השבוע עד שלא ניתן הודעה מסודרת במליאה לגבי ההחלטות שהתקבלו פה.

קארין אלהרר: אבל היום הוועדה לא מתכנסת שוב?

איל ינון: את זה יושב-ראש הוועדה קובע.

איל ינון: לא אני.

דוד ביטן: כן, גמרנו.

דוד ביטן: היא לא מתכנסת.

<קריאה: הכול מחדש?

דוד ביטן: לא.

דוד ביטן: מה שהחלטנו, החלטנו.

משה גפני: אדוני היושב-ראש, יש לי שאלה: מה היה קורה אם אני הייתי באופוזיציה בלילה כזה?

משה גפני: טוב, לא חשוב.